url: =Pr. Ngiak Ngo Neam | Siyin Chin Baptist Church\nPa in ama septu teng seam a, Tapa in ama septu tengma seam a, Thaa Thiang zong ama septu teng a seam hi…. August 14, 2016 ni Pr. Naomi Kam (Ngiakpui) Bible Study…\nHanthotna – Pr. Ngiak Ngo Neam – May 10, 2015\nPosted by thawngno ⋅ May 18, 2015 ⋅ Leave a comment\nThumann Nuntakna ii Anga/Avui\nPosted by thawngno ⋅ August 8, 2014 ⋅ Leave a comment\nLungdam Vawt Ih Ciciang\nPosted by thawngno ⋅ January 10, 2014 ⋅ Leave a comment\nPosted by thawngno ⋅ October 25, 2013 ⋅ Leave a comment\nOctober 20, 2013; Pr. Ngiak Ngo Neam (Naomi Kam) ii hanthotna.\nTopa Nang Taw Omkhawm\nPosted by thawngno ⋅ October 2, 2013 ⋅ Leave a comment\nSeptember 22, 2013: Pastor Ngiak Ngo Neam (Noami Kam) ii hanthotna ….. . .\nPosted by thawngno ⋅ June 25, 2013 ⋅ Leave a comment\nJune 16, 2013; Pate’ ni Pr. Ngiakpui ii hanthotna. . .\nBiakpiakna Sangin Thumanhna\nPosted by thawngno ⋅ April 21, 2013 ⋅ Leave a comment\nApril 13, 2013; Pr. Ngiak Ngo Neam (Naomi Kam) ii hanthotna\nHiak Ah Hong Paipui Tavun\nPosted by thawngno ⋅ March 29, 2013 ⋅ Leave a comment\nMarch 17, 2013; Pastor Ngiak Ngo Neam ii hanthotna..\nNa Thin Ngimna Theampo Ama Aap Vun\nPosted by thawngno ⋅ March 6, 2013 ⋅ Leave a comment\nFebruary 24, 2003: Pr. Ngiakpui ii hanthotna;\nPosted by thawngno ⋅ January 28, 2013 ⋅ Leave a comment\nJanuary 27, 2013; Pr. Ngiak Ngo Neam ii hanthotna.\nHong Ngum Topa A Zongte\nDecember 23, 2012 ni Pr. Ngiak Ngo Neam ii Christmas hanthotna…\nThin Sung Damna\nPosted by thawngno ⋅ November 13, 2012 ⋅ Leave a comment\nNovember 11, ni Pr. Naomi Kam (Ngiakpui) na Thin Sung Damna ci thu taw USSBC biak inn ah hanthotna hong nei hi.\nTopa Taw Ton Khawm Leang\nPosted by thawngno ⋅ October 2, 2012 ⋅ Leave a comment\nIh nisim nuntakna ih kal suanna, ih paina theampo ah, Topa taw ton khawm leang koi bang hi tuziam? Topa taw a tawn khawm thuum mi khat ii nuntakna taw kisai Pr. Ngiak Ngo Neam ii hanthotna. September 16, 2012\nJesu Nung Zui Ih Hina\nPosted by thawngno ⋅ July 9, 2012 ⋅ Leave a comment\nJuly 8, 2012 ni Pr. Ngiak Ngo Neam ii hanthotna.\nPate Upna Le Nuntakna\nPosted by thawngno ⋅ June 19, 2012 ⋅ Leave a comment\nJune 17 ni Pate’ ni hanthotna Pr. Ngiak Ngo Neam in nei hi.\nPathian Ii Deihna Taw Aki Si Piak khiat Na\nPosted by thawngno ⋅ May 21, 2012 ⋅ Leave a comment\nMay 20, 2012 ni Hanthotna, Pr. Ngiak Ngo Neam.\nPatangte Ka Kung Ah Hong Paipui Tahen\nApril 22, 2012 Syama Ngiakpui Hanthotna.\nThungetna Taw Nuntakna\nPosted by thawngno ⋅ March 5, 2012 ⋅ Leave a comment\nMarch (4) ni USSBC ah Syama Ngiakpui ii hanthotna. Thungetna taw Nuntakna\nNgaalkap sung ka om uh lai, ka inn paam kawlte nu ta kihau aa, a nu ta inn paam theampo zaak in ki lang vadeap hi. A tapa sia ngina ngawl sa lei ahikom a nu in, ka tapa nang kong nei sia ki sik kik lalawm ing ci va dawp hi. Ei mihingte zong … Continue reading →\nJesus Bek Nuntakna\nPosted by thawngno ⋅ January 29, 2012 ⋅ Leave a comment\nJanuary 22, 2012 ni Syama Ngiakpui ii hanthotna. Amunh – US Siyin Baptist Church A thulu, “Jesu bek nuntakna”\nPathian A Kiita Numei (Video)\nPosted by thawngno ⋅ November 7, 2011 ⋅ Leave a comment\nLeitungbup Numeite thunget ni (November 6, 2011) ah Syama Ngiakpui ii hanthotna hi. Pathian a kiita numei te in koibangte hi aa, Koibang in Pathian in thupha pia ziam?\nSpeaker: s/m Ngiak Ngo Neam Title: Pathian Mizakte Place: USSBC Date: October 9, 2011 Language: Siyin\nNang Nadam Ziam?\nSpeaker: Syama Ngiak Ngo Neam Title: Nang Nadam Ziam? Place: USSBC Date: September 25, 2011 Language: Siyin\nPathian Minthan natu Nuntakna\nPreacher: s/m Ngiak Ngo Neam Title: pathian Minthan natu Nuntakna Place: USSBC Date: August 28, 2011 Language: Siyin Source: ussiyinbaptist\nPathian Pok vun\nPosted by thawngno ⋅ July 25, 2011 ⋅ Leave a comment\nUSSBC sermon (13) from U Kam on Vimeo. Source: Ukamaroma\nPa te’ Ni (Thu hilna)\nPosted by thawngno ⋅ June 20, 2011 ⋅ Leave a comment\nTopa Jesu Christ le Pawlpi\nPosted by thawngno ⋅ May 30, 2011 ⋅ Leave a comment


timestamp: atn

url: =Makai MP te’n Tanupi mun honglakding lunggulhna ~ Khup Lian Thang :: ZOMI DAILY\nposted on 17 April 2020 at 1:32 am Lomkholna: Khuplianthang, News, ZCD, Zomi\nCovid-19 hangin ei mun ah natna ong tun ciangin i patau ciat hi. A dang a lunghimawh huai zaw ah Tedim zatopi ah cina 4 bang ihi ta a, zong hong kibehlap lai kha mai thei ding hi.\nZato vanzat le nasem ding kicinlohna hangin mun dang zato hoihzawkna ah paisak ding gelna aom hangin lem theilo hiphot ding. Lampi dang tam lualo ahihmanin Tedim Zatopi ah akisam vanzatte ahi zongin, a kisam tha le ngal tawh panpih ding bek hong hiphot hi.\nKumpi lampanin vaihawmna a om hangin deihzahin kicing zolo ding, hun zong lap lualo thei ding ahih manin mun tuamtuam aa om Zomite te in hanciam in a kisam vanzat ding kivaihawm ngeingai hi. Lungkimhuai lua mahmah hi.\nMailam ah sepna bawlna, van le nate piakkhiatna, sum le paite piakkhiatna ah i veina tektawh piakhia ngeingai, pia khia ziazua le hangin a kisam zah sangin a vallua in vante kilei kha thei dinga, a kisam pipi van thupite zong kileilo kha mai thei ding hi. Neilo pipi in i hanciamna i sum le paite zong mawksuak kha thei mai ding hi.\nTua ahih manin, Tedim phualpi panin tanupi hong sem ding, ngimna khat ah hong makaih ding tanupi kisam mahmah hang. Zato ah bang van te taktak tulaitak kisam, sum le pai kisam maw, mi tha kisam, hih a kisam bangbang pen tanupi te in hong zasak in ei a pua lam panin amau tawh kizopna nei in hileng, muibun mahmah zaw tham ding hi. Hih Covid-19 vaiah Tedim phualpi tawh thu le la kizakna kizopna ding phualpi, contact point, khat zong kisam mahmah mai hang.\nZato makaite tawh hoihtak a kiho thei, kumpi thuneite tawh hoihtakin kizopna anei thei, Zomi bup tawh hoihtakin hong makaih ding tanupi kisam hang. Hih thei hileh i makai MP tengin hih panmun hong la uh henla, hong makaih uh hun le, amau makaihna ah khangnote, CSOs te, Covid-19 Committee tuamtuamte in panpih ngeingai leng lem mahmah ding hi.\nI tha le i ngalte gawmkhawm in, mun khat ngimna khat ah i paikhop nakleh hih natna i nawk zo dinga, Kawlgam bup ii etteh tak i hi zo ding hi. Khup Lian Thang\nPrevious: Leitungbup pulpi natna Theology ~ Rev. Dr. Pau Khan En\nNext: Kampau siamte zia leh tong nam 10 ~ Cing Hau Lun


url: =Kumthak ah Zomi Hihna Kemto Zel Ding - TUNGZANG NEWS\nKumthak ah Zomi Hihna Kemto Zel Ding\nZomi khempeuh kumthak thupha puak in na khut taklam uh kong len hi.\nZogam ah kilemna, daihna, nopsakna, bitna, kilawmtatna, pankhawmna, thuakhatna, thuakzawhna te a kicingin hong omdenta hen. Hihteng khempeuh a om theihna dingin suahtakna leh mawhpuakna a omloh pelmawh hi.\nZogam a leisung sumpiang tampi om thei ding hinapi bangmah a kisep nai loh hangin a thaltang dimin a pua phitphet galhangpa bangin mual leh guam sungah sum leh pai tampi kiphum a tuate a zeek ding, a zang ding Zomite mah ihi hi. Tua ahih manin thanuamna leh kuhkalna, hanciamna leh khawllo a phut teiteina lungtang i pu i pa pan i neihsa a kembit dingte i hi hi. I gam pan a piang tam nailo a, i gam pan summuhna dingin i suak theih van kihau nailo hi. Ahi zongin sum leh pai tawh a kilei theilo mihing cihtakna leh hanciamnate Zomi te lungsim leh pumpi, nuntakna ah a bei ngei kei hi. Zomite hanciamna hangin Zogam khangto in Zomi te kilamsang a, nuntak khuasak hong nuamto hanhan hi. Sanginn hoih leh lampi hoih tampi i nei nai kei a i lamzawhna dingin a hanciam dingte i hi hi. Khua leh tui kizem nailo, kipuah nailo in kizuun nailo a, numei leh naupangte suakta tak in gamtang in kizem in gamtang thei pah tadinghi cih ka lamen hi.\nZogam leh Zomi bucing lo a, hoihna leh siamna, theihna leh pilna a kicingin neih ding hanciam in miksi antom mah bangin pusuak in sungtum a, sak leh khang zongin diangsuk diangto hi. A bit nailo inn kehte huk kul a, a tawvang tuibel te huk kul in buan tawm hi. Pitek putek te in inngak simloh sep ding nei nailo uh ahih manin a inngak kawm un a hih theih ding uh nasep a gina limtak kibawlsak lai ding hi. Pitek te in a nungak lai vua a sep nop mahmah uh a sep theihloh te uh a septheih, a sin theih nading uh hanciam in a nuntak lai un a ciamkha man dingin mainawt a kul hita hi. Zomi khempeuh in a tawm pen kum 10 sung pilna leh theihna sinin a nuntakna innpi lam dinga, tua khit ciangin a sangzaw pilna a zon beh utlo te in nadang a ut bangbang sem in a deih bangbang bawlta leh deih huai hi.\nZomite in Zogam zun bek hilo in a pu a pa khanga nuntakzia hoih - cihtakna, muanhuaina, hanciamna, thudikna, itna, migitna cihte a kepcing nadingin mihing kilamtohna a gina bawl mahmah ding ahi hi. Pilna sin zawh dan kibanglo, siamna sin zawh dan kibanglo, neih leh lam kepzawh zah kibanglo ahih manin a sang tungzote sangpi ah kahto henla, a dangte in a nuai pan tawsawn in a sangzaw ah laamto ding hi hang. A khangto minam leh mimal in a gualzawh ciangin uanglua lo a, kiniamkhiat in a lawhcinna kiphatsakpihlo hi. A guallelte zong neumuh cihtham salo cih bangin omlo a, mite tungah kihisak in kam kilawmlo pau nuam uh hi. A guallel khat in zong a guallehna zumpih in kuncip lo a, a gualzo te pahtawi in domsang a, a gualzawhna dingin amah zong hanciam kik den hi. Khatvei a guallelh mana kineu ngaihsut in midangte tung et hipah tuanlo in leitungah a guallel om dinga, a gualzo zong om ding hi cih telsiam ding uh hi. Tua hileh eima nuntakna ciang tek ah lungnopna leh lungkimna, suahtakna leh lungdamna om hi.\nTua ahih manin Zomi khempeuh in kumthak ciangin Zomi i hihna hong kipsak - cihtakna, kuhkalna, lungduaina, migitna, ngeina kepna, hanciamna, kilemna, sum leh pai ah cihtakna leh muanhuaina cihte a tawntungin eima mimal nuntakna leh mipi nuntakna ah a kepcing, a zat, a zeek den ding ahoih ahi hi.\nTopa in Zomi khempeuh kumthak sungah lungdamna leh lungnopna kicing tawh hong kalsuanpihta hen.


url: =Mi Hampha ~ MUC\nAdmin 10:36:00 PM Articles, Thu tuamtuam\nong ci pong ning, Pu maw Pa maw, Ni maw Pi maw cihding mel thei keng in ...\nAmasa in Mi Ham Pha hi lo in, Mi Hampha (grammar) in pai phot zi zen dih ni ey ...\nMi hampha thu nong gengen uh leh, ka neulai a ka muh dan:\n"Mite' gupte, a kigum, anu apa te, makai khat in guptuam khat a neih Mite pen\nhampha ka sak mahmah khat hi" tua bel ka naupang ka up ci mai ni...\nMite' hampha mahmah in, Pasian in a zat ziahziah pawlkhat om hi.\nMite' hampha mahmah in, Minam bup in a phattuam pih mi ki om hi.\nMite' hampha mhamah in, Khua sung leh, Behsung a huai zo om hi.\nMite' hampha mahmah in, a Innkuan sung nopci sak mahmah uh hi.\nMite' hampha mahmah in, Kua mah in zatpih kha lo cih zongh om hi.\nngaihsut kop ding:\nPasian' nasem i cih, Biakna sung ah ki pumdiah a, nop a sa ngiat te pen\nVantung hamphatna ngah i cih te hi,\nLeitung hamphatna i cih te pen, Vantung ah a ki mu diam?\nLeitung hamphatna i cih cih, sum leh nuntakzia deihgawh tam a nei lo te a na hi hi.\nSum in nang ong hampha sak hiam?\nHauhana in nang ong lungkim sak ding hiam?\nEite in midang khat hampha i sak pen, amah leh amah hampha a kisa takpi tam???\nahampha i cih te;\nPawlkhat te in lawm tampi tawh ki thuahna pen etpi in nei a, thupi sak hi.\nA hampha taktak ka sak te, mihau, mipil milian thupha ngah te hi..\nI ngahzah, neihzah, sepzah, muhzah, duh zah tawh lungkim te hampha sa ing.\nNang leh Kei, Midang tawh a kilem ngiat te thupi sa ing.\nItna tawh a sepna ah, mite a lungkim sak in, amah zongh alungkim mi, hampha ka sak te hi.\nthupha hi zaw maw? thalawhsa;\n..... Pasian thupha sang te mihampha hi....\n..... Pu le pa' khanggui pan Thupha ngah te zongh mihampha te hi....\n......Hamphatna pen, tel theih hih lo a, Ngah khong a hi hi...\n..... Hamphatna pen, hanciamtheih zongh hi lo zel hi, cih kei' upna hi....\nTua a hih leh, ei hamphatna ding Hamphatna leh Thupha ei bawltheih a hih a,\nei' bawl theih loh a hi phial ta zongh in...Ei teh kisai, zi/pasal/tate/tute/lawmte/midang/minam buip/leitungbup aading in\nHamphatna a semkhia thei, hamphatna a pia thei i hi zaw hi.. cih ong hi hi...\nTopa in Nang le kei leh, Hih lai a sim mimal kim -\nMihampha te ong suak sak ciat ta hen!!!\n2011/12/5 Thang Thawn Tuang\nMi Ham Pha Mah Mah Khat\nMi khenkhat a nuntak lai-in theihna leh pilna mite a khansak sangin a sih khitteh a tangthu tung tawnin mite theihna, pilna, hamphatna tampi khangsak theih zawsop hi. Cih nopna ah mi khenkhat a sihzawh nungah et theih, ciin theih dingin a dam lai in amanpha nuntaakna tawh nungta uhhi. Mi hing nuntaakna pen i dam hunsung thuding bek ki ngaihsunlo a, i sihzawh nungah tu le ta te leh ei mahmah Pasian gam i lutna ding dongin tupna a neih Zomite ki hihi. Tua hi a,\n1. Mi hingin a piang ciatciat a hih theihna sunsun tawh mite phat tuamna ding, thu theihna ding, pilna ding...cih bangin itna leh deihsakna tawh a tawsawn nuamte, ahilh nuam mite mi hampha mahmah khat ahihi. Theihna neucik hilh nopna lungsim aneih ding mi ahaksa mahmah kawmkal ah...\n2. Neih leh lam tawh mite piak nopna, Pasian ading piak nopna, gam leh miman ading piak nopna... cih bang lungsim siang aneihte mi hampha mahmah khat ahihi. Piak nopna, khenkhiat nopna neih ding lungsim pen ahaksa mahmah khat ahih kawmkal ah....\n3. Lungsim duai, citak, kuhkal takin a gamtat hoih, maban hoih, na sep hoihneih...cih bang aneih mite mi hampha mahmah khat ahihi. Hih bang ding mi haksa mahmah kawmkal ah...\n4. Thusia sung pan thuhoih, lung khiatna sung pan lung hatna, thanemna sungpan tha khauhna...cihbang aneih mite mi hampha mahmah khat ahihi. Thusia sungpan thuhoih geel ding mi haksa mahmah kawmkal ah..\n5. Pilna, Laitan sang'pi neihna tungtawn panin khua le tui, minam ading thuhoih geel, a sem khia, phat tuamna a bawl mite mi hampha mahmah khat ahihi. Pilna, Laitan sang'pi neih na pi mite phat tuamna, thu theihna a piakhiat zoding mihing lungsim muhding haksa mahmah kawlkal ah...\n6. Pianna tun le zua, laizom, zi le ta itna taktak tawh itna a lakkhiazo mite mi hampha mahmah khat ahihi. Tun le zua, laizom, zi le ta it na pi in, buaitaak loh a nengneng tawh pumbuai in, itna taktak tawh mel theih tanau, innkuan sung a vaihawm mandingmi tam mello tampi khawmkal ah..\nMihingte lungsim ah mi hampha mahmah khat hih ding pen ki ut ciat hi. Ahi zongin tua dinmun tunna ding theih kul hi. Pasian tawh pang khawmlo in mi hampha suahna ding dihmun pen thuhaksa mahmah khat ahihi.\nMi hampha mahmah khat a ut....Zomi\nZam Sian Sang Gualnam


url: =A daupai Makaite (Marks of Successful Leaders) ~ Dr. Pau Khan En :: ZOMI DAILY\nposted on 8 September 2021 at 8:35 am Lomkholna: Article, Paukhanen\nA daupai Makaite (Marks of Successful Leaders) ~ Rev. Dr. S. Pau Khan En\nLeitung mipilte in mihing pen ahon om nuamte hi (Human Beings Are Social Animals) ci uh hi. Man hi. Nial ding om kei. Tua i hon om nopna in Makai hong kisam sak pahlek hi. Innkuan sung, khuasung tuisung, behsung phungsung, gamsung leh leitung buppi dongin makai i kisam hi. Upna tawh a kiphut Pawlpi (Faith Communities) te ah zong makai i kisam sem hi. Tua hi a, i pu i pate in, “Simbeng zong kim citciat tangzang kineih” na na ciziau uh hi. Acih nopna uh thuk in muibun lua hi.\nAtung a igen mihon kipawlna khempeuh anopcit nading, a khantoh nading leh a kilem diamdiam theih nadingin Makaite thupi pen hi, cih bel nialmawh thu ahi hi.\nTua ahih manin hilai ah MAKAITE’ pianzia i gen ding a, tua ah zong upna bulphuh kipawlna Makaite hel nai lo photin, kipawlna dang Makaite thu i masak ding hi. I teldiak dingin Gam Makai (Political Leaders) te leh mihon Makaite i bulphuh phot ding hi.\nMAKAITE I CIH CIANGIN\n1. Makai hih nopna lungsim, lungput (motivation) thuk takin nei-in nang leh nang kipholaak kizuak tawm lo-in makai gina khat nasuah theih nadingin na lungsim kisekin kisin tawmtawm in Makai hoih khat hih ding lunggulh ngiat inla, ahi zongin nang leh nang kizuak tawm het kei in. Nang lunggulh gige peuh lecin amah’n nang hong zuan lel ding hi.\n2. Makai gina khat suah nadingin man (cost) piak kul pha mahmah hi, cih phawk in. Na pau nop bangin pheng pau lo a, na ki-iipna leh makaite’ sep ding a kilawm nasep khat nasepna pen makai hoih khat suah ding na lunggulhna leh man (cost) na piakna hipah hi. Nang leh nang “makai ut ing,” ci-in kigen khia takei lecin mi in hong thei lua hi.\n3. Na makaih ding mihonpi nautaangte, taangpi taangta te thuakna, thumna taunate veina (hear the cries of the people and empathize them) nei in.\n4. Na makaih ding mipite koici nuntak sak nuam a, koilai mun tunpih nuam na hiam? cih (goal) siang sinsen in thei in la, na makaih ding nautaangte zong telsak in. Kimuh khawmna neiden in.\n5. Laisim hahkat in. Na makaih nading vai tawh kisai, Nainganzi (politics) a kipan Sumbawlna (economic), Company khat peuh ah mi hong hawmthawh het loh dingin laisimin kanbeh hamtang in.\n6.Mi tawh kilholh siam ding pi ngaihsut in. Tua in na makaihna hong kilamdangsak ding hi. Mi’ deihna panpih thei in la, mite in zong nang hong panpih theih nadingin leptuah (negotiate) siam in. Hih thu na siam kei leh Democracy hun ah daupai-in na khuasuak ngei kei ding hi.\n7. Thuman (honest), citak-in thuman phot phot in. Na kisik kei ding hi. Tua in mihing manphatna ahi hi.\n8. Vaang (power) leh minthanna (porpularity) deih lua in hong kimuh khak ding peuhmah ut ke’n la, kidawm in. Nang om siam peuh lecin tuate in nang kiang hong zuan zaw ding hi.\n9. Mipi’ mai a thugen (public speech) siam tum in. Nagen leh nasep kibang sak in. Tua na thumaanna(integrity) in nang vaang hong pia ding hi. Gen a tuam, sep adang hisak ngei ngei ke’n!\n10. Khensat ding aom ciangin hangtakin khensat gemgem in la, na khensatna dinpih gimgem in (taking accountability).\n11. Na vaang (dignity) zahtak inla, phengom, phengciak kha het kei in. Na vaang tang in. Na vaang kemcing in.\n12. Thu zawikaih (diplomacy) nasiam nading hanciam theih tawpin hanciam in. Hih thu, siam lo-in makai siam na suak zo ngei kei ding hi. Ahitazongin khauh akul leh a kisapna mun ah khauh gemgem lel in. “Makai khat bel kinip den kineem den theilo hi” ci-in Singapore te Makai siam Lee Kuan Yew in gen in zong zuipah hi (A leader cannot and should not be too soft always).\nMAKAIH siam i cih pen suahpih suahken (born) bek hi lo-in atum leh alunggulh taktakte’ ading in sintawm theih (learned) luat ahi hi. Nikhat khakhat kumkhat thu tawh a kingah pah hizenzen lo-in makaih kawmkawm a sin tohtoh ding (process) ahi hi. Midangte’ khialh khaknate pan leh ei mahmah khialh khaknate nangawn i Sia hoih pen hong suak thei hi.\nLungkia kei in. Leitung Makai minthangte zong a lellel, a kiakia pimah, ta hetlo a, kuhkal tak a, a hanciam tentan ciang bek un a gualzo Makai apiang pan uh ahi hi. Nangzong tuabang a apiang theilua na hihi. Luangkia kei in! Rev. Dr. S. Pau Khan En\nPrevious: U.S Breaking news: Federal Unemployment benefit beita\nNext: Ka’ FB lawmte’ lungngaih pakding ~ Pu Zokhai


url: =Start Over You searched for: Subject Landlord and tenant--New York (State) ✖Remove constraint Subject: Landlord and tenant--New York (State) Subject Rental housing--Law and legislation--New York (State) ✖Remove constraint Subject: Rental housing--Law and legislation--New York (State) Subject Clippings ✖Remove constraint Subject: Clippings Subject Neighborhood and Community Associations ✖Remove constraint Subject: Neighborhood and Community Associations Subject Rental housing--Law and legislation--New York (State)--Periodicals. ✖Remove constraint Subject: Rental housing--Law and legislation--New York (State)--Periodicals. Collection The New York State Tenants & Neighbors Coalition Records, 1970-2002, bulk 1970-2002 ✖Remove constraint Collection: The New York State Tenants & Neighbors Coalition Records, 1970-2002, bulk 1970-2002 Digital Selections Online access ✖Remove constraint Digital Selections: Online access Level Collection ✖Remove constraint Level: Collection Collecting Area New York State Modern Political Archive ✖Remove constraint Collecting Area: New York State Modern Political Archive


url: =Malaysia Monorail Service kisia in Titiwangsa Station pan kumkhiat kul ~ ZD :: ZOMI DAILY\nposted on 11 December 2016 at 9:59 pm UTC+9:30 Lomkholna: Malaysia, News, Sawltak, World\nMalaysia, Kuala Lumpur khuasung kikawmna in akizang meileng Monorail Service pen tuni 3:20pm hunin siacip (Technical Glitch) ahih manin, Titiwangsa Station pan Passengers te ki pusuah khiasak cih NST pan kiza hi.\nMonorail meileng pen nuakcip in lamkal ah khawlcip cihi. Meileng anuakcip ciangin Chow Kit Station paninzong meileng Coach adangkhattawh Titiwangsa Station ah kidelhpheisak a, anunglampan sawnding ci’n akisin hangin awkcip ahih manin kisawntheilo hi ci’n Bernama in genkhia hi.\nTua asiacip meileng Coach tepen puahphatkik dingin Brickfields Depot ah kipuak cihi.\nMonorail Service pen nitaklam 4:14pm hunciang in kipankik theipan ahih manin khuasungvak mite adingin nawngkaisaktuam mahmah hi. Meileng Coach nihte zong kizangthei nawnlo suak ahih manin, meileng ziakaisaktuam mahmah hi.\nMonorial Company panin asiate akheknading in adang Coach hongpuakbehding kici hi.\nMonorail meileng zatpen lemvetlo ahihna Passenger Ana in hihbang in genkhia hi. Tuni nitak 3:20pm hunin Kuala Lumpur Sentral Station panin Chow Kit Station kapaisawm hi a, ahi zongin ziakailua mahah ahih manin, Bukit Bintang ah ka tuakkhia hi.\nRelated: Malaysia gamsung ah khamtheih zatuizuak Kawlgammi 5 kiman ~ ZD\nKatuanzawh Tun Sambanthan Station khatbek tungpan in khawlcip a, tawlpikhat khitciang paikikpan in Miharja Station ah ziakaizawlai leuleu hi. Tuakhit ciangin meileng setsia cih hongki tangko sawnsawn in, Bukit Bintang kantun petpetciang tuangsuak nawnlo in kakummai ci’n genkhia hi. ZD Sawltak #zomidaily\nPrevious: Naungek Jesu na bangci zonhiam? ~ Sia Do Khup\nNext: Australia, Victoria State sungah naumin phuahding akiphallo pawlkhat ~ ZD


url: =Thai kuahawm sungah a awkcip te lakpan naupang 4 ki honkhia theita :: ZOMI DAILY\nposted on 9 July 2018 at 9:01 am Lomkholna: News, Sawltak, Thailand, World\nThai gamsung aom kuahawm sungah June 23 ni pekpanin a awkcip sangnaupang 12 leh asiapa te lakpan naupang 4 te ki honkhia theita cih Straits Times pan kiza hi. Report bawlkhatin agenkhiatna ah naupang 6 ci a, ahi zongin aki honkhiathei pen naupang 4 hiphot hi ci’n Rescue Team pan Senior Member khatin genkhia hi.\nTua Tham Luang Cave kici kuahawm sungah sangnaupangno te leh asiapa a awkcipzawh pen ni 14 bang hikhinta a, guahtui tamlua in kuahawm sungteng ah tui lutgawp ahih manin apusuakkik theinawnlo uh ahihi.\nZanni Sunday (July 8) zingsanglam 10am hun akipan tua kuahawm sungah aawkcip te hotkhiattheih nadingin tuisunglutsiam Elite Diver te Rescue Mission kipan uhhi.\nSunday zingsanglam 10am hunin ahonkhiading in tuisunglut in akipan pen nitaklam 9pm hunciangin naupangkhat ki honkhiathei masa hi ci’n Officials te’n genkhia uhhi.\nBangkok-based journalist Florian Witulski te pulakna ah tuabangin naupangte ahotkhiatding ciangin kua honkhia masading cih kiteel hi. Kuahawm sungah naupangno tetawh aomkhawm Australian Doctor khatin naupangno te lakah athazawmpen, azawngkhalpen khat hotkhiat masakding in ateelkhiat ahihi ci’n pulakkhia uhhi.\nVideo: Four members of a Thai schoolboy football team have been rescued from the flooded cave where they had been trapped for over two weeks, a senior member of the rescue team said. Earlier reports said six boys have safely been brought to the mouth of the cave. Elite divers entered the Tham Luang cave at 10am local time yesterday to carry out the dangerous rescue mission to bring out the 12 boys and their coach, who had been trapped underground since June 23.\nAki honkhiathei masasa atawmpen nai 24 sung peuhmah Chiang Rai Prachanukroh Hospital ah zatui kibawlding, Treatment hoihtak kibawlding hi ci’n Bangkok Post te’n genkhia uhhi.\nTuabangin Chiang Rai Prachanukroh Hospital ah Treatment akibawl hunsungin a innkuanpih meltheih tanau tetawhzong ki muhtheih, kimuhkhuan omloding hi. Naupang te aci uh dammahmah cih Medical Checkup akibawlkhitzawh nai 48 khitciangin a innkuanpih tetawh kimuhkhuan kipiapanding cihi.\nHih kuahawm sungah a awkcip naupangno 12 te leh asiapa hotkhiattheih nadingin gamtuamtuam panin tuisunglutsiam “International Diver” mi 13 kihel uh a, Thai Diver mi 5 tawh akigawm in tuisunglutsiam mi 18 te’n ahanciam mahmah uh ahihi. Hih kuahawm tui kivungkei lehzong apai hamsa mahmah hi a, tui dimcip sawnsawn ahih manin, pusuahkhiatding hamsa mahmah hi. Thai Navy Seal ah asemngei tuisunglutsiam khatzong hih naupangte ahotkhiattheih nadingin avel in apai hi a, tuisunglutsiam mahmah ahi tua Diver pa inzong sihlawhliang hi.\nAmasa in hih naupangte apusuahtheih nadingin tuisunglut kisinsak photding, kha 3 bang Training kipiaphotding cih geelna kinei a, ahi zongin khuahun “Weather” siasemsem in tui khangsemsemleh naupangte akibuknading omnawnlo in lauhuai semsemding cih kimukhia hi.\nTua ahih manin, amanlang theithei in hotkhiattheih nadingin aki hanciamkik hi a, acianlai naupangte leh asiapa zong khuahun siatgawpna aomkeileh ninih nithum sungin avek un ki honkhiathei dingin kilamen hi ci’n Major General Chalongchai Chaiyakorn in Reporters te tungah genkhia hi. Tuni Monday zingsangin acianlai te hotkhiatding Recue Operation kipankikding hi. Sawltak #zomidaily\nPrevious: Ka lungulhna ~ Dong Mung\nNext: Kum 11 aphapan numei khat azi thumna dingin atenpih papipa RM1800 ki liausak


url: =USA, Tulsa pan Lia Ciin Kang (Mualbeem, kum 41) in hongnusia :: ZOMI DAILY\nposted on 17 May 2019 at 7:03 pm Lomkholna: Dahpihna, ZIUSA, Zomi\nDahpihna Lai Lia Sum Man Ciin (Condolence Letter) Zomi Innkuan USA, Inc. Secretary of Genvai\nMangpha Lia Sum Man Ciin @ Ciin Kang, Kum 41\nMualbeem khuami USA Gam Oklahoma State, Tulsa khua ateng Lia Sum Man Ciin @ Ciin Kang in May 16, 2019 in khuak sung damloh na tawh ongnusia chih thu izaakmanin ZIUSA kipawlna mintawh dah mahmah na ipulak hi.\nLia Ciin Kang pen June 2018 in Pasian lamhonsakna tawh USA ongtung ahihi. Lia Ciin Kang pen Zomi Innkuan Oklahoma ah active member leh ZIUSA Genvai Zomi akuamapeuh luang ki pham na ding a akivai hawm ah onglut ahih man in 04/30/2019 (GV number 04830) pan tunidong ni (16) sung active member khat ahih man in Bylaw thukhun zuiin (25%) Death Benefit $3750 kipia ding a paakkual $150 man khat tawh zong mangpha khakna kinei ding hi.\nLia Ciin Kang tawh anunungpen hunzatkhop ding ong tungding Friday 01/17/2019, 12:00pm to 2:00pm hun-in Southwood Colonial Chapel 3612 E 91st St, Tulsa, OK 74137 ah (Full Gospel Assembly International Ministry) makaihna tawh kinei kineidinghi.\nI Sanggamnu Lia Ciin Kang ong nusiatna hanga adahakap sangam tanau meltheih khuapih tuipih beh leh phung akuamakhempeuh I biak Pasian in a makiangpana ongpai khasiangtho in ong hehnem tek nading ZIUSA kipawlna in thu kingetpih hi. Dahpihna Lianpitawh, Mun Mang (Genvai tanupi)\nVuihun: May 17, 2019 ,12-2 pm Hanmun: Southwood Colonial Chapel 3612 East 91st Street South Tulsa, OK 74137 Service: FGA,tulsa\nSiluang et theih hun leh a Mun: 11.00am 12.00pm – 2.00pm, Address: Southwood Colomial Chapel, 3612 East 91st Street South Tulsa, OK 74137\nPrevious: USA, Texas pan Nu Cing Hau Mang (Lailui, Sukte) in hongnusia\nNext: Mi i bat nop leh lai sim ni ~ Kham Sian Muang\nNungzui Suahna #1 ~ Dr. Ngul Khan Pau


url: =Classic Whaletail Thong in Baia\nClassic Whaletail Thong in Ultramare\nClassic Whaletail Thong in Slate\nLE Zebra Tan Mesh - Whaletail Thong\n© 2020 TeenyB. All Rights Reserved. | Sitemap


url: =Obama in Clinton Campaign nading in DOJ panin sumzang hi ci’n ngawhna tuak ~ Thang Khan Lian :: ZOMI DAILY\nposted on 29 October 2016 at 9:33 pm Lomkholna: News, Thangkhanlian, USA, World\nOct. 28, 2016: Barack Hussein Obama in Department of Justice (DOJ) panin sum la-in thukham tawh kituak loin left-wing liberal groups kici tuamtuamte huhna pia a, tuate lakah Clinton Campaign nadingin zong a sum pia a, tua sumte Clinton Cash author and Government Accountability Institute (GAI) President Peter Schweizer in zang hi ci-in GAI report in suaksak hi.\nBreitbart.com in a genna ah Breitbart Editor-in-Chief leh SiriusXM zindo (host) Alex Marlow in GAI report in Justice Department in left-wing liberals activists (biakna suahtakna deih a milim biakna bia nuamte a suahtakna pia, ut bangbang bia theihna a deih pawl, neih kibang kiteeng, kipawl, nau sukkiat a deih a tangkote pawl) kicite adingin huhna sum piapia hi cih kitel taktak ta hi ci hi. Schweizer in Breitbart ah ka sep lai-in “Pigford” kici gamtatsiatna/a thanghuai gamtatna (scandals) kici piang a, US federal government in siah piate sumte zangin a thuak/tuahsiatna thuak (victims) lopi tuahsiatna tuak hi ci-in sum a piak lam uh ka phawk hi ci-in gen hi.\nHih banga thupiang pen a nasia lo hilo a, Wall Street ah financial institution om a, Bank of America ah bank om a, sum lamsang thukham palsat a om ciangin Department of Justice in delh in, liausum dollar billions tampi piasak a, thukham na palsat leh na liau kul hi ci hi. Ahih hangin tua bang sumte sum lamsang ah khemna tuakte tungah kipia loin Obama Justice Department in $650 million pen left-wing groups kicite tung leh housing group kicite tungngah pia hi ahih manin nawngkaihuai mahmah hi ci hi.\nObama in housing groups kicite tungah hih bangin sum a piakna hang pen left-wing organizations kicite lakah a kihel man uh leh left-wing organizations kici deih-a a tangkopih pawl (advocacy groups) ahih man uh ahi hi. Hih left-wing organizations kicite pawl in vote nei thei dingin gammi hihna nei lo nangawn vote nei lote min khumna bawl uh a, vote khiatna mun/mee kuang (voting booth) ah vote khia dingte tonpih ding hanciam uh a, khantoh ding, hauh ding vive a lunggulh vote neite pawlte (progressive voters) ngim in nei uh hi. US Zomite sungah zong hih dante sungah a kihel om tuak dep lai ei :'(\nHih bangin Obama in siah piate sum thukham tawh kituak loin a pheng zatna pen Hillary (Cingtom) cin’ theihna ngimna hi a, Department of Justice zong kigolh hi cihna hi. Trump in vote gukna om hi a cihcih pen thuman lo nasak uh a manna a kilatna ahi hi.\nPrevious: Kawlgam ahzong Zika Virus kimu ta ~ ZD\nNext: American Airlines vanleng khat meikanggawp ~ ZD


url: =Korea Airport mah ahoihpen hizel - Zomi Community Network - Your Network\nPosted by Zomi Daily on February 18, 2011 at 10:17am\nZomiDaily :: South Korea gam Seoul khuapi aom "Incheon International Airport" in leitung vanlengtual lakah ahoih penpen Airport Award ngahkik leuleu hi. Hih ahoihpen kitelna ah 2005 pan kipanin kum 6 sung akizom sitset in angahtoh hi-in, hihdanin kum 6 kizomin a ngah Airport khatzong leitungah omnailo hi ci'n North Korea te'n kipaktakin genkhia uhhi. Singapore leh Hong Kong gamte inzong ki lemen takin asimdem thapai uh himah taleh South Korea ii Incheon Airport mahin kum 6 kizomto in ongngahzel ahihi.\nCanada gam aom Montreal khuapi phualpi-in anei "Airports International Council (AIC)" cih kipawlna pan "Airport Service Quality" ci-in leitung muntuamtuam pan Airport 1700 bang kipawlkhawm in, tualak ah kumkhatin khatveita ahoih asiangtho azekcing penpen akitelkhia zelzel ahihi. Dubai Airport inzong 2001 pan 2003 dong ahoihpen ngahngei a, ahihhang kum 3 ciangbek ahihi.\nIncheon Airport pen leitung Airport agolpente lakah akihel hi-in, Airport sungah Golf Course, Spa, Casino, Indoor Garden cihteleh khualzinte luptheihpak nadingin Private Sleeping Rooms khawngzong om hi. Tuaban ah Korea te ngeina tuamtuam lahna ahi "Museum of Korean Culture" cihzong Airport sungmahah koihzo uhhi. Kumkhat sungin khualzinmi 40 Million bangin hih Incheon Airport nawk uhhi ci-in thuneite'n genkhia hi. Zomi Daily\nRead more news & articles...\nKorea Gam le Mi te: Zomi Khat ii Muhna Pan I\nKorea Gam le Mi te: Zomi Khat ii Muhna Pan II\nKorea Gam le Mi te: Zomi Khat ii Muhna Pan III


url: =Delhi : Leivui khuapi ~ J. Thang Lian Pau :: ZOMI DAILY\nposted on 25 July 2016 at 7:12 am UTC+9:30 Lomkholna: Article, Thanglianpau\nNational Capital Region (NCR): A lian a zai mahmah khuapite ‘City’ mai hi loin ‘Metropolitan’ kici hi. Tu hun ciang Delhi pen a kiima khuapi – Gurgaon, Faridabad, Noida (New Okhla Industrial Development Authority), Ghaziabad leh adangte tawh khen theih lohin kimat khin ta hi. Tua ahih manin ‘National Capital Region (NCR)’ a kici ziau Delhi Metropolitan Area in NCT pualam dong kihuamsak hi. NCR in a huam khak teng:-\nRajasthan 1,484 km2\n7,829 km2 33,578 km2\nKhuapi kivaipuakzia: Khuapi kivaipuakna ahihleh pawl thum – Delhi Municipal Corporation (DMC), New Delhi Municipal Council (NDMC) leh Delhi Cantonment Board (DCB) cih ten len hi. DCB in South West District sung, NDMC ten New Delhi District sung, DMC ten a dang teng sai hi. NCT sung teng District kua-in kidei a, District khat pen Sub Division thum ciatin kikhen sawn hi.\nJ. Thang Lian Pau | April 15, 2010\nPrevious: Innkuan sung nuntakna ~ Rev. Khup Za Go\nNext: Germany ah Bomb puakkham, mi 1 si, 10 liam


url: =Kalaymyo zanvak thupha puak hopsawnna :: ZOMI DAILY\nposted on 24 December 2017 at 12:19 am Lomkholna: Biakna, Kalaymyo, News, Peterkhampu\nKalaymyo zanvak thupha puak hopsawnna (December 23, 2017)\n(1) Tu kha bul a kipan a pawlpawlin Zanvak/Lungdamna thupuak (Carol singing) kinei ciat aa, a nunung pen te tunitak ciang dong kinei hi.\n(2) Pawlpi a tamzawte in zanvak a neih bangun Khamtung lam leh zanggam pawlkhatte-ah sun thuphapuakna-in a zang zong hon khat ki om hi.\n(3) ‘Pawlpi kimkhatte in lathak zang uh aa, kimkhatte in lalui hi ta leh lasak nuam te pawl zang uhin nopci mahmah hi.\n(4) A tamzaw khangno leh naupang lam teng vak uh aa, pawlkhatte Sia leh Upa te’n zong zui ngiat uh hi.\n(5) Thunget kikhel zel a om bangin mi khat in thunget a buplak zong om hi. Ki deidanna om lo cih dan lahna zong hi’n teh ci ing. (Gim bel gim kha thei ve uh).\n(6) Tukum thuthak khat ah, Munlai Venpui Tuiphum, sanggam Falamte in zanvakna ah innteekte’ tung pan sum piasak lo aa, Pawlpi min tawh thupha puak/ Thupha hawmkhiatna-in kizang zaw hi, cih thu hoih kiza hi. Satpia namtui tang khat tek bek ahizongin kipia aa, innteekte’tung pan bangmah kisang lo hi, cih ettehhuai thuthak khat kiza hi.\n(7) Agape A.G Pawlpite in zing ciangin silh-le-teen piakkhiat zawh bangbang biakinn ah kipuakin, kikhai ding aa, a nei zo lo diak teng in a deih dandan vua lak theh dingin kigeel hi, cih thu hoih kiza hi. Hih pen a beisa ah zong a zat ngei thu uh hih tuak aa, thupi kisa mahmah hi.\n(8) Kum simin Thongkiate anvakna leh nekkhawm piakna hun aa a nei, thupha bawl zong pawlpi khenkhat om zel aa, thupi kisa mahmah hi.\n(9) Hih hun pen biakna dangte in hong en thu uh leh hong hazaat phial thu hi aa,, ih hamphatna lianpi leh Pasian’ min tawh thu-um lo mite’ tungah na hoih sep khiat theihna hunlem khat i ngahna zong ahi hi, cih thu ih kiphawksak nuam hi.\n(10) Lungdambawl leh Kum Thak nek-le-dawn tawh a la ding zong a munmun ah om ahih manin lungdam leh angtanpih mahmah hi hang. Vekpi hunnuam maw,\n(Kihawm sawn ciat dih ni ei, no zong)\nHappy Christmas & Happy New Year to you all!\nPosted by; Peter Khampu.\nPrevious: Pakistan vanlengtual ah Malaysia IS member khat thauvan honkhattawh kiman\nNext: Shikhar Khuapi (Tedim khuasung thuthang tuamtuam)\nICU (1) unit apiantheih nading akisamte ~ Dr. Thang Sian Khai


url: =Pasian Thupha March 1, 2019 | Radio Veritas Asia\nPasian Thupha March 1, 2019\nDaily Reflection by FR.Joseph Zo Mung\nLungdam na Laisiangtho Mk:10:1-12 sungah Farisi miten Topa Jesu kiangah Pasal khatin a zi ama'thei ding hiam? ci-in thu nadong hi. Ahi zong inTopa Jesu in Pasian in agawm sate kuamah in khen theilo ding hi ci-in Pasal leh numei-nupa te a kikhen theih lo nading nagen hi. Tua bek thamloh in Pasian in Pasal in anu apa nusia in azi abel ding hi, azi tawh aki teng ding hi ci-in nagen hi.\nTua ahih manin hih nupa akikhen loh ding pen Pasian deihna mah ahi hi. Laisiangtho sungah zong Pasian in mite aphungphat nading kitenna Sacramentu nabawl in note na phungpha unci-in thupha napia hi. Tua khit ciangin kiten na Sacramentu zong hong bawl sak in, nupa pumkhat suah na innkuan hoih suahna pen Pasian deih na hi-in Pasian gawm ahi hi, tua pen mite kuamah in khenkei tahen na ci hi.\nTua hih manin nupa akiteng sa, Sacramentu asang sate khuamah in khen theilo, hih pen Pasian deihna ahi hi. Tua pen Pasian in bang tawh genteh hiam cih leh Efesa laisiangtho sungah en lehang "Topa Jesu in pawlpi lutang hi in, pawlpi in azi hi.Topa Jesu in ama'pumpi ahi pawlpi lutang hi-in ama'pumpi zong ahonkhia pa ahi mah banginPasal in zong azi te lutang ahi hi",ci-in Topa Jesu leh pawlpi aki pawl na, Topa Jesu leh pawl pi pen nupa tawh nagen teh hi. Topa Jesu leh pawlpi akikhen theih loh mah bangin\nzi leh pasal zong kikhen theilo hi ci-in nagen hi.\nEi Catholic pawlpi ten Nu Catholic pawlpi ih cih na pen Topa Jesu in pawlpi lutang hi-in pawlpi in azi ahi manin Topa Jesu leh Pawlpi kipumkhat ahih manin Nu Catholic pawlpi aciih hi hi. Tua khit ciangin Pasal te azi lutang hi-in azite in ama'pumpi hi-in amau te nih pumkhat hita ahih manin kua man khen thei nawnlo ding hi. Efesa 5:25 sungah zong Pasal te aw Christu in pawlpi it-in a pumpi apiak mah bangin nazi te uh na-it un ci-in azite tungah a it ding thu na hilh in alutang a hih nazong na hilh hi.\nNupa khat ih suah khit nak leh ki pumkhat ding kikhen thei nawnlo ding cihpen nu leh pa, u leh na ten ih phawk ciat ding zong kisam hi. Ei zomi te sung diakdiak bangah enle hang nupa akikhente a tamzawpen nu leh pa, u leh nau, beh leh phung hang hizaw hi. Pawl khat ten ahih leh Pasal leh azi kilem leh a innkuan pihten alungdam ding uh sangin a pasal in azi thu mang ci-in mawh sak zawlai hi, tua te inpen kikhen nading lampi nai sak zaw ahih manin tua pen manlo hi. A nu leh apa hita leh sanggam u leh nau te hita leh tau te khempeuh in a Pasal leh zi aki pumkhat nading i huh ding kisam hi, eiten akhen ding hilo in aki pumkhat\nsak ding i hihi. Tua ahih manin laisiangtho sungah Topa Jesu in Pasal in anu leh apa nusia in azi bel ding hi, azi tawh kiteng ding hi ci hi. Tua mah bangin Pasal te ading in nu leh pa sangin azi te thupi zaw himawk tahi, nu leh pa thupilo cihna hilo hi, it lo ding muhdah ding cihna zong hilo hi, ahi zong inah azi te no.1 hihna pen laisiangtho in hong thei sak hi. Nu leh pa ten khat veivei ciangin amo te amau deih bang ahih loh ciangin amo leh ata khen sawm kha mawk hi, tua pen zong Pasian deihna tawh kituak lo hi. Nu leh pa ten ata in azi thu aman leh a lungdam theih ding leh amo in zong ata thu aman leh a lungdam pih ding uh kisam hi. Bang hang hiam cih leh amau nupa tepen aki pumkhat ngiat ding leh a kikhen theilo ding pen Pasian deihna hang ahi hi. Khat veivei ciang en tua pen ngaih sun khalo in ih mote pen nu leh pa ading sakha in, amau deih bangin gamta kha kei leh ata te khawng tawng gawp kha thei hi.\nTua dan ding hilo zaw in itna kilak ding athupi pen hi-in pumkhat ih hih ding leh tua te khempeuh in amau nupa nih hi nawnlo in pumkhat ahih na ih muh theih ciat leng innkuan sung zong hong kilem ding hi. Tua ahih manin nupa te khuaman khen lo ding leh amau nupa ki pumkhat ding pen Pasian deihna hi cih phawk ciat ni. Topa Jesu leh pawlpi aki khen theih loh mah bangin Pasal leh si kikhen theilo ding hi. Tua ahih manin eiten leitung thu ah ih ngaihsut ciangin inah nu leh pa ten amo te ahi zong, ata te ahi zong amau deih bangin zang nuam zaw in amau te ki pumkhat le nu leh pa thu manglo ci-in deih lo-in innkuan kisia tampi om thei hi. Pawlkhat pasal ahi zong, zi ten ahi zong a zi ahih kei leh apasal thusim lo-in a nu leh pa, asang gam te a thupi sak zaw om kha thei hi, tua pen Pasian deih natawh kituak lo hi. Numbat 1 na-ah Pasal ading a thupi penpen azi, nemei ading in zong a thupi penpen pasal hi-in tua khit teh adang te khempeuh hipan hi cih phawk ciat ni. Ahi zongin adang te khempeuh mudah ding cih na hilo-in a pasal/zi numbat 1 ah koih ding cih nop na hi.\nTua ahih main tuni lungdam na laisiangtho sim kawm in eite khat ciat in ih innkuan sungah Pasal leh zi pumkhat ih hitakpi mah hiam? Ih lungsim aki khat takpi hiam? cih ngaih sun kik in lungsim kikhat aa nuntak theih nang, pumkhat ih hih zawh nang hanciam ni. Innkuan kim ciat tungah ih biak Topa Pasian in innkuan kilem, innkuan pumkhat ih hih zawh nang thupha hong pia tahen. Amen.\n"Kei hong mu lo napi-in a um mite in thupha a ngah ding uh hi”\n“Note Leitung mun khempeuh ah pai unla, mi khempeuh kiangah lungdamna thu na tangko un"


url: =US ah Police khat kikapliam, Police te’n zong mikhat kaplum ~ Thang Khan Lian :: ZOMI DAILY\nposted on 21 November 2016 at 1:54 pm Lomkholna: News, Thangkhanlian, World\nNov. 21, 2016: Missouri state sunga om St. Louis ah zan in mel theih loh mi khat in police sergeant khat thau tawh kap a, nak liam mahmah hi ci-in St. Louis local police department ten pulak hi. Police kikapliampa pen nak liam mahmah a, ahih hangin khua bel phawk a, tu-in zato inn ah kikem lai hi ci-in St. Louis Metropolitan Police Department ten Tweeter pan in pulak uh hi.\nPolice kikapliam pen kum 46 mi hi a, St. Louis Metropolitan Police Department ah kum 20 sem ta hi. Thau tawh kap pa’n police pa’ car manawh in kap a, a kappa mat dingin police ten sa beng in beng lai uh hi.\nTua loin in New York sunga Brooklyn sunga om Van Dyke House I, Brownville inn dawl kua na-ah zanhal nitak nai 1:30 pm pawl in mi khat muan’mawh om a, tua kiim-a teng ten policete nambat 911 fon tawh hopih in sam uh hi. Police ten a va delh uh leh tua mi muan’mawh pa’n policete’ molhtum (baton) laksak in, police nih a lu uh satsak a, policete tawh kilai gawp uh hi.\nPolice ten tuapa thau tawh kaplum uh hi ci-in Chief of Police James Secreto in gen hi. (A uphuai diam ah mit tawh kimu ahih teh policete khutlum a si ai zel tam maw cp)\n-Sputnik/The Hindu/ Thang Khan Lian\nPrevious: Syria gamah Rebels te’n Barrel Bomb leh Thau tawh innkuan khat kaplum ~ Thang Khan Lian\nNext: Trump in Head of Pentagon James Mattis adeihna thu pulak ~ TK Lian


url: =Hello Zomi! (Mizogam Dongtuak Laizom te huhna) :: ZOMI DAILY\nposted on 2 August 2017 at 7:17 am Lomkholna: News, Thangboi, Zomi\nKhua 20 val mencipna (landslide) hang tawh ih sanggam Mizote’n nakpitak in dongtuak uh ahih lam ih theihsa ciat hi. Hih vai ah unau khat hibuang ih hih teh huhtheih bang in huhding cih gelna tawh Zomi Donghu Kipawlna khat alung himawh deuh pawlkhat in Tedim pan in hong phuankhia uh hi.\nTua kipawlna min tawh Tedim, Tonzang, leh Kawlpi ah huhna sum kidong a teng 200 val (over 20 million kyats) kingah khin hi. August ni 8 ni ciang in aphual (Mizoram) ah huhna va piato ta ding ci uh hi. Ahun hong nai luata ahih man in maitang singhawng belh liang in Zomi muan leh suan teng kong hopih hi.\n1. Zangkong Zomi Pastor te\nZangkong a om Zomi Pastor te’ makaih pawlpi tuamtuam, Tedim Association, leh Global Zomi Alliance (GZA) te’ tung ah huhngetna lai kipia khin hi. Angah khalo Zomi Pastor te zong hih pan in hong gen hipah mai ning.\nTuni ciangciang Zangkong a Zomite’ makaih pawlpi lak pan in Agape Zomi Baptist Church (AZBC) te bek in huhna sum Ks. 100,000/ (tul zakhat linlian) piakhin pan hi. Adang te’n aki kumkum lai zong himai thei, a hun nai mahmah ta ahih lam hong theisak hi ing.\nPawlpi, kipawlna, leh mimal mahmah in zong piak theih hi. Kawlgam mun tuamtuam a om Zomi te’n zong puakzo tek leng hoih mahmah ding hi. Sumkhakna ding pen:\nKBZ Bank (Tedim)\nhi. Hih bang thu pen hong om thethu khollo ding hi. Hong om thethu lohna ding in zong thungen ni. Ih sanggamte ih huh khak hampha mahmah hi hang.\n2. Gamdang a om Zomi kipawlnate\nGamdang a om kipawlnate lak ah ih muan ih suan mahmah ahi ZIUSA, ZBCA, ZAM (Malaysia), UK Zomi Innkuan, Singapore Zomi Innkuan te’ tung ah zong huhngetna lai kikhak ci’n Zomi Donghu Kipawlna a thuvanpi khat ahi Pu Cin Lian Khai in hong gen hi. ZIUSA in bel akiteel tu’ng ka hih man un hong huhzo kei nung ci’n hong zasak uh ci hi.\nAdang teng bel ki kumkum lai mah hiding in ka um hi. Ahun nai luata ahih man in hong phawksak ka hi hi. Huhngetna akikhak khalo pawlpi, kipawlna, leh mimal mahmah alung himawh u leh nau itna anei deuh te’n zong atawm atam cilo in khak theih ahi hi. Gamdang pan sumkhakna ding:\nဘ/ 300, Lawibual, Tedim, Chin State\nKhai leh kisaan ngeingai dih ni ei guai. Zomite takkheh ! Huhna ngen dingte hilo in huhna piadingte ih hi ! Hallelujah !\nMizogam Dongtuak Khuate\n19 leh a dang omlai ci.\nPrevious: Kawlgam ah zato khatin naupang siluang mangsak ahih manin thu kibawl\nNext: Bombi sungtenkawm ah vankham apua numei 4 Yangon Airport ah kiman


url: = The best Hotels in See at Paznauntal\nRegions Paznauntal See Hotels\nDetails of Mallaun\nDetails of Weisses Lamm\nDetails of Ad Laca\nDetails of Al Torrente\nDetails of Gasthof Post\nThe best Hotels in See at Paznauntal. Book Hotels in See at Paznauntal directly at the landlord and save money.. Find Hotels in See at Paznauntal with www.ski-tirol.eu. Hotels at Paznauntal, Hotels Paznauntal, Paznauntal Hotels, Find Hotels at Paznauntal, cheap Hotels at Paznauntal, Book Hotels at Paznauntal via www.ski-tirol.eu.


url: =Laithiangtho (Malachi 3-4) ~ Thu Tatuam (Siyin News)\nLaithiangtho (Malachi 3-4)\nThursday, April 30, 2015 Laithiangtho Dokna No comments\n1 A thukhen natu thu bang taw tengat ziam?\nc. Satpyar le Thik\n2. TOPA kamtaipa in kuate thiangtho sak tu ziam?\n3. Amite in TOPA bang taw theam ziam?\nc. Phuatawm thu\n4. “Kei taw kisai in ___ uh hi,” ci hi.\na. daa tham peuma\nb. zaak thada huai pau\nc. ngualtung ah son tu\n5. “Pathian na ih sep ___ hi,” ci uh hi.\nc. a luithathong\n6. Amite le ngilote tungah a piang thute ___tu ci hi.\nc. sontham man ngawl\n7. Bangbangh in kaang tu uh ziam?\n8. Bangbangh mihingte kaangtum tu ziam?\na. A kiphasakte\nc. Doai biate\n9. A thu anite tungah damna bangba puak tu ziam?\nb. Upna tungtawn\n10. Khuinote sia akhawk sung pan apusuak ciang ___ hi.\na. taai keak\nc. apui nusia ngawl\n11. TOPA in Moses sia in thukhamte koi sungah pia ziam?\nc. Biakinn sung\n12. A lauhuai thu hong pianma in kua pai tu ziam?\na. Leilot kamsang\n1Vaanglianbelpa TOPA in zo kik a, “Ka lampi a sial khol tu in ka kamtaipa ka pai sak tu hi. Tasia ciang na zon uh TOPA sia ama Biakinn sungah thakhat thu in hong pai tu hi. Mu tu in na ngalaak uh kamtaipa hong pai tu a, ka thuciamnate hong taangko tu hi.” *\n2Ahihang ama hong pai ni sia akua peuma in thuak zo tu hi ziam? Ama hong kilangh ciang akua nungta zo tu ziam? Ama sia puan a thiang sak satpia le thik a thiang sak thei meikuang taw kibang hi. * 3Ngun tui sakin a thiangtho sakpa khat bangin ama sia thukhen tu in hong pai tu hi. Thik seakpa in kham le ngun tui sakin a thiantho sak bangin TOPA kamtaipa in thiampite thiangtho sak tu a, tabang a maan biakpiakna sia TOPA kungah hong paipui tu hi. 4Nidang hun bangma in Judah le Jerusalem mite ii piakna sia TOPA in saang thanuam kik tu hi.\n6Keima in TOPA ka hi a, ka kikheal bua hi. Taciang no, Jacob suan le paalte zongh na mong siat balai uh hi. 7Note maiah na pu na pate bangma in ka thukhamte pan na puapial uh a, na zui bua uh hi. Kei kungah hong heak kik tavun, tua hile kei zongh no sang kong nga tu hi. Ahizong “Nang sangah bangbangin hong heak kik tu khu ziam?” ci in nong dongh uh hi. 8Tua ahile thu khat hong dongh tong, mihing khat in Pathian a theam tu sia a kilawm tu ziam? Kilawm dek ngawl hi, hi napi no in kei nong theam uh hi. “Bangbang in maw?” ci nu hi. Sawm a khat le sumpi piakna sungah, hong theam nu hi. 9Note tungah haamsiatna khat hong tung hi, banghangziam cile minam buppi in kei nong theam uh hi. 10Biakinn sungah an tam mama a om thei natu in sawm a khat a cingin hong paipui tavun. Kei hong sin tavun, vantung khelkite ka hong tu a, na pha namcinte kicing takin kong buaksuk na mu tu uh hi. * 11Lungnote in na lo ante a lal sak batu a, na sapit nguite sapit nga taw kidim tu hi. 12Taciang, na ngam uh sia ten natu in leitangh pha hong suak tu ahikom minam theampote in mi nuamsa te hong ci tu uh hi.\nTOPA Ni Hong theng tu\n1Vaanglianbelpa TOPA in, “A kiphasakte theampo le misiate theampo taangphaw bangin a kak tu ni hong theng tu hi. Tua ni in amate kaangtum tu a, amate taw kisai bangma a taang nawn batu hi. 2Ahihang kei thu hong ni note tungah kong ngupna vaangletna sia ni bangin hong suak tu a, nizang bangin damna hong puak tu hi. Ngan khawk sung pan a kipusuak sak khuinote bangin nuam na sa tu uh hi. 3Ka dian ni ciang, a ngilote na zothal tu uh a, amate sia na peangnuai leivuite bangin na tuancil tu uh hi.\n4“Israel mite theampo ii zui tu a, Sinai Mual Moses tungah ka piak thukham le thupiakte, le ka naseampa Moses ii hilnate ciamtee tavun.\n5“Ahihang a lauhuai le a lian TOPA hong pai tu ni hong thet maa in kamsangpa Elijah kong pai sak tu hi. * 6Ama in pate le tate hong ngawmtua kik tu hi, tua ahibale keima hong pai in, na ngam kong sukcip kul tu hi.


url: =Zogam ah “SIAL” kici ganhing namkhat ki ngahna thu :: ZOMI DAILY\nZogam ah SIAL kingah na thu\nLeitungah Zogam in Pasian thupha piaksa Leitangh, mun leh gam ahihi. Pasian piaksa Zogam ah tualsuak ganhing Lian pen in Sial ahihi. Hih Sial kici ganhing in Zogam sim loh Leitung mun tuamtuam ah atam hetlo ganhing nam khat ahihi. Zomi Pu le Pa ten lamkam in nei uh a, siamsial, atehpih lakam in Sialbang lian cih thu ciin nei uh hi.\nNidang Tangtawng in Khumhnuai khua kisat cil in Inn (10) aphak laitak in Khua ngei Muan keen hawm liangpi khat a om hi. Tua keenhawm lam ah “UmBawww..ci in aw ging lianpipi tawh ahunhun in awng zuazua mualkuam hawl in khat kiza tawn tung hi.\nNikhat Pasal tha hat khat in muan keen hawm lam zuan in ava en sim khiankhian hi. Tua leh muan keen hawm vang pan in apualam ah alu dawk khia sak in Umbaww ci in aham gingbaba ganhing nih aom mu tel ahihi.\nKhum hnuai cih Vangteh khua huam gamsung tangkhua lui khat ahihi. Pasal tha hat pa in lungngai dide in tua ganhing zol khiat asawn hi. Akhua dak leh laauluang phung khat mu a, ateh lo in, Tua gan hing nih te om na lam azuan hi. Ganhing min ding in asap na ding theilo a, Li,Li,Li Li ci in asap kawm in lauluangteh tawh azol leh lauluangteh na duh citciat ahih man in Muan keenhawm sungpan in ganhing zol khia zo ahihi.\n“Sial”ci-in min phuak\nLaauluangteh tampi pua kawmkawm in tawm tawm in nesak in inn ah aciah pih ding azol hi.Inn atun ciang in Khumhuai khuazang in banghi peuhmah hiam ciin ih lungsialsial honglausaksak ganhing va uh hi cihi. Gan hing min ding lungsialsialna teng tamsak in ” SIAL” ihcih ding in kipsak hi. Ganhing pen Muan keen hawm pan azol khiatna lauluangzong “SIALLUANG” ki ci hi. Sial ki ci ganhing nupate piankhiatna thu hibang in la tawh na ciam teh uh hi.\n(a) Sial hong laam Sial hong laam tah e’ Thuam ii sial khawi hong laam ee,\n(b) Apian na khumtui hi ee, atat na tuithang hi ee..\nKhumvum kici mun ah tui kicingg pen sabeng uk mahmah Pu Thuam kici pa in mu masa in Tua tui cing pen Thuam tuicing kici a, tua mun kim ah sial gamtaa in om a, sial tampi pung mahmah hi. Tu in Thuam tuicing tuu hun guah tui tam hun bek in kicing in khuakhal hun teh tui om lo in akang hi.\nTua hih man in Muan Keen hawm pan kingah khia Khumhuai khuazang alau thawng sak mahmah Ummbawww pen LiLiLiLi, in kizol aa, Khuamnuai khua zang in LiLiLi Li ci a, kizol gan hing pen “Sial” cin min phuak a, Zogam Sial ganhing nam khat anei Zomi ihhihi.\nPrevious: Japan Mite Lungduaina Hang Nam Li ~ Hau Za Cin\nNext: Zomi vs Chin (Suut kiikna) ~ Pu Zokhai\nzomi innkuan delhi says\nno lam UNHCR vai bang ci ciang ahia…ko ZID ahi Delhi lam pawl hi ci cihna om nai kei veh aw…\nUS ah amasa pen Covid-19 vaccine kisun ta\nParis khuapi buaina hangin mi 35 sikhin, 100 val kepcip thuak


url: =THE TOP 10 Ko Pha Ngan Scuba Diving (w/Prices)\nTop Ko Pha Ngan Scuba Diving\nWhat are the best Scuba Diving in Ko Pha Ngan?\nThe best Scuba Diving in Ko Pha Ngan according to Viator travelers are:\nWhat Scuba Diving in Ko Pha Ngan are taking additional safety precautions?\nWhat Scuba Diving in Ko Pha Ngan are good for avoiding crowds?


url: =Piancilna 50 | Siantongluan.net\nPiancilna 50 |\nTua ciangin Josef a pa tungah pukin, ama tungah kap a, amah a nam hi.\nA pa a muatlohna dingin a bawl dingin Josef in a nasem zatui siamte thu pia hi. Tua ahih ciangin zatui siamte in zatui tawh Israel a bawl uh hi.\nZatui tawh bawlna nasep hun tampi kisam a, ni sawmli sung sep ding kisam hi. Egypt mite ama hangin ni sawmsagih sung a kap uh hi.\nAma hangin kahna hun a bei ciangin Josef in Faro innkuante kiangah, "Tu-in note mai-ah maipha ka ngah leh Faro kiangah thu nong va gensak ding uh kong thum hi.\nKa pa in kei hong kiciamsak a, Kei a si ding ka hi ta hi. Kanaan leitangah kei-a dingin ka khuatsa han sungah kei nong vui ding hi, hong ci hi. Tua ahih ciangin tu-in kei hong paito sak in la, ka pa hong vui sak in, ci-in kong thum hi. Tua ciangin kei kong ciahkik ding hi, ci hi, va cihsak un," a ci hi.\nFaro in dawngin, "Paito in la, nang hong kiciamsak bangin na pa va vui in," a ci hi.\nTua ahih ciangin a pa a vui dingin Josef paito hi. Amah tawh Faro nasemte khempeuh, a innsung upate, Egypt gam upate khempeuh zong,\nJosef innkuante khempeuh, a sanggamte, a pa innkuante bangmahin paito uh hi. A tate uh, a tuuhonte uh leh a ganhing honte bek uh Goshen gamah kinusia hi.\nTua lai munah amah tawh leengte leh sakol tuangte zong paikhawm to uh hi. Tua lai-a paite tam mahmah hi.\nAmaute Jordan gun galkhat, Atad buhcilna phual a tun uh ciangin, nakpi takin dahna tawh a thuum uh hi. Amah in a pa hangin ni sagih sung dahna hun a bawl hi.\nTua gama teng Kanaan mite in, Atad buhcilna-ah tua banga kahna a muh ciangin amaute in, "Hih pen Egypt mite-a dingin a nasia mahmah thuumna ahi hi," a ci uh hi. Tua ahih ciangin tua mun pen Abelmizraim, kici hi. Tua mun pen Jordan gun galkhat ahi hi.\nTua ahih ciangin amah in amaute a thupiak bangin ama tapate in ama-a dingin bawlsak uh hi.\nBang hang hiam cih leh ama tapate in Kanaan gamah amah pua-in, kivuina ding muna neih dingin Abraham in Hit mi Efron tung panin a lo tawh a leikhop, Mamre nisuahna lamah a om, Makpelah mun lo sunga leihawm sungah a vui uh hi.\nJosef in a pa a vui khit ciangin, a sanggamte leh a pa a vui dingin amah a zui khempeuhte tawh Egypt-ah a ciahkik hi.\nJosef sanggamte in a pa uh a sih khit ciangin, "Josef in eite hong mudahin ama tunga siatna i bawl khempeuh hong thukkik khading hi," ci uh hi.\nTua ahih ciangin amaute in Josef kiangah thu puak uh a, "I pa in a sih ma-in thu hong pia a,\nJosef kiangah hih bangin ci un: Na sanggamte thupalsatna leh a khialhna na maisak in, kong thum hi. Bang hang hiam cih leh nang tungah amaute in siatna hong bawl uh hi, ci hi. Tua ahih ciangin tu-in nang tungah kong thum uh hi. I pa Pasian nasemte thupalsatna hong maisak in," a ci uh hi. Amaute in ama kiangah tua bangin thu a gen ciangun Josef a kap hi.\nA sanggamte zong pai-in ama mai-ah puk uh a, "En in, kote, nangma nasemte ka hi uh hi," a ci uh hi.\nAhih hangin Josef in amaute kiangah, "Lau kei un. Kei, Pasian za-ah om ka hi hiam?\nNote in ahih leh, kei tungah a sia dingin na ngaihsun uh hi. Ahih hangin Pasian in tuhuna mah bangin mi tampite a nuntak theihna a pianna dingin a hoih dingin a ngaihsut ahi hi.\nTua ahih ciangin lau kei un. Note leh na tate uh-a dingin an kong pia ding hi," a ci hi. Amah in tua bangin kip gen pha kikin amaute a hehnem hi.\nTua ahih ciangin Josef, amah leh a pa innkuante tawh Egypt-ah teng uh a, Josef kum za leh kum sawm nungta hi.\nJosef in khang thumna ahi Efraim tate mu hi. Manasseh tapa Makhir tate zong Josef innsung mahah suak uh hi.\nJosef in a sanggamte kiangah, "Kei a si ding ka hi ta hi. Ahih hangin Pasian in note hong kem ding a, hih leitang panin amah in Abraham, Isaac, leh Jakob tunga a ciamsa leitangah note hong paikhiatpih to ding hi," a ci hi.\nTua ciangin Josef in Israel tapate kiciamna bawlin, "Pasian in note hong kem ding a, note in hih lai panin ka guhte na pua to ding uh hi," a ci hi.\nTua ahih ciangin kum za leh kum sawm a pha-in Josef a si hi. Amaute in a muatlohna dingin zatui tawh amah bawl uh a, Egypt-ah hankuang sung khatah amah kikoih hi.\nTedim Lai Siangtho / Laibu: Piancilna 50


url: =Refugee te aciahkhia dingin thagum tawh kisawlloding ci’n Malaysian Foreign Minister in genkhia :: ZOMI DAILY\nposted on 25 October 2018 at 2:28 pm Lomkholna: Malaysia, News, Refugee, Sawltak\nMalaysia kumpi in agamsung aomsa Myanmar Refugee gambelte pen zawhthawh thutawh agamah aciahkik dingin hawlkhialoding hi ci’n Malaysia Foreign Minister Datuk Seri Saifuddin Abdullah in genkhia hi. Ataktak in Malaysia gampen United Nations 1951 Refugee Convention ah thukimna letmat athuahlo gamkhat himahleh Myanmar Refugee tepen agamah aciahkik dingin thagumtawh kisawlloding cihi.\nMalaysia gampen aki thukhual mahmah gamkhat ahihi. 1951 Refugee Convention ah thukimna letmat kithuhlo “Signatory Country” kihilo himahleh letmat athuhte mahbangin ki thukhual in ki gamta hi ci’n genbeh hi.\nHihvai pen Foreign Minister pa’n Wisma Putra ah Press Conference akibawl laitak in agenkhiat hi a, Myanmar Chin Refugee Community tepen 2019 kumbei ciangin Refugee in ki ciamteh nawnloding, UNHCR in hukbitna dalna “Protection” pianawnloding cihvaitawh kisai in thukidotna panin Foreign Minister in agenkhiat, adawnkikna ahihi.\nUNHCR in 2019 kumbei ciangin Chin Community sung aom Refugee te buaipih nawnloding cih tangko uhhi. Tuavai hangin alungkham, asinkham leh aki sihbawl zahdongin thusia tampi kizakhin hi. Abeisa kalsung in R.AGE te’n Chin Community sungah UN vai hangin lungkiat natna Depression angah khanghanhan in, amauleh amau aki sihbawl Suicide zong tampi omkhin hi ci’n Exclusive Report kiciantak in pulakkhia uhhi.\nVideo: The ethnic Chin community in Malaysia are losing refugee protection, and for some, it can mean the difference between life and death.\nForeign Minister in agenbehna ah Chin Refugee tepen kumsawmval hihgamsung ah ki omsak khinta hi. Malaysian Government pen thukhual in mi hehpihna anei ahih mahbangin Myanmar Chin Community te bitna leh lungmuanna aomnading in ki vaihawmsak hi. Malaysia gampen Refugee te omsuak nopna “Final destination country” ahihloh zenzen hangin hihgamsung ah aomtheih nadingin ki vaihawmsak hi.\nMyanmar Chin Community tepen hawlkhiatding geelna aomloh hangin, Refugee tampitak hih gamsung ah aomtheih nading kicingtaklo hi cihzong genkhia hi.\nAbeisa tukum June 13 ni in Community Lianson Unit (CLU) te makaihna tawh Malaysia UNHCR huangpisung aom New Building Conference Room ah Meeting kinei hi. Tua Meeting pen “Chin Community Based Organizations (CBOs)” ci’n Chin State huamsung aom kipawlna tuamtuam ahi ZAM, ZRC, CRC, ACR, FRO, DAI cihte leh Fellowship makai, Pawlpi makai, Khua makai cihtebek atuamngiat in akisam ahihi.\nMyanmar gampan in Refugee gambel in aom minamdang Myanmar Ethnic Group tuamtuamzong tampi om himahleh, Chin State huamsung aom kipawlna tengbek atuam vilvel in UNHCR te’n Meeting asap uh ahih manin, bangthu om hidinghiam ci’n ki lunghimawh mahmah a, Chin State huamsung pan gambel Refugee khempeuh pen 31 December 2019 ciangbek UN Card tawikhuan kipiading a, tuakhitzawh UN Card tawikhuan omnawnloding, Renew ki bawlthei nawnloding cihthu kigenkhia takpimawk hi.\nMore: Malaysia kumpi in agamsung ah Refugee Card atawi mimal bangzah phalai cih theiciannuam\nTua ahih manin 31 December 2019 khitzawh UN Card tawikhuan aomnawnloh banah Chin State Refugee tetawh kisai in zato vai, sangvai, kimat kihenvai khempeuh UNHCR tawh kisaina bangmah omnawnloding ci uhhi. Sawltak #zomidaily\nPrevious: Zawn baihna thusim ~ Job Cinpi\nNext: Asia Pacific Summit of Refugee Meeting nuamtak kizo\nTulai Pawlpi te buaina pawlkhat – I\nA khauh mahmah lungtangte akhel itna ~ Dong Mung


url: =Gal Hiam – Page 2 – Zomi Radio\nZomi Radio is for Global Zomi Community.\nAw Ka Bible - Hoineilam Haokip 5:06\nAw Ngai na'ng e - Hoineilam Haokip 5:30\nHon Sang In - Ch Niangbawi Vaiphei 5:24\nHuihkhi Hong Lang - Roslyn Kimbuang Zo 5:09\nKon Ompih Ding - Donthiansiam Tonsing 5:14\nNa Hon Itna - Hoineilam Haokip 4:15\nNang Bang Kua Dang Om Lou - Donthiansiam Tonsing 5:08\nPakpalh Zu Bang - Roslyn Kimbuang Zo 4:37\nPasian Kumpigam - T Pumkhothang 3:42\nVualzawltu Toupa - Niangsangching 3:47\nCategory: Gal Hiam\nGal Hiam Labu\nA NUNGTA DEN PASIAN\non November 18, 2019 November 18, 2019 by Zomi Radio\nNungta den Pasian Leitung a bawl Pa hi A kip den Kumpi om tawntung Pa Kong phatphat uh hi Pahtawina khempeuh Minthanna khempeuh kong pia uh hi Pasian lamdang in hoihlua hi A tawntung daihna Kumpi Hoihlua hi thumanpa A tawntung Pahtawina mun hong luah in Na tokhom hong luahsuk in Vangliatna mun hong luah […]\nA SANGNA LAM KA KAH TO HI\nA sangna lam ka kahto hi. Nisim athak ka tungto hi. Kahto kawm kong thum lai Topa “Hong suanto in a sang zawah.” Topa aw hong domto inla. Ka muh ngei nai loh vanzangah Upna tawh hong dingto sak in. A sangzawah hong suanto in. Lung man’na launa tamna-ah Midangte a ut hangin-ah kei ka […]\nA TAWNG TUNG (Through it all)\nKa nuntakna nong kem den hi. Phalbi, khuakhal, tuk hun sung Na khut tawh nong huai hi. Thumanna ah kei nong kha hi. Nang kong lamen hi. Nang kong ngak den hi. Nong itna la-in ka sa ding hi. Kei tungah nong muanhuai hi. Na-ang sungah kei nong pom den hi. Nong khah ngei kei […]\nA THUPIPEN (Above All)\nVanglian thuneihna, Kumpi hihna Pianpih nate le mihing bawltawm nate Pilna le theihnate sang a thupipen in Lei pian ma’n Nang na om khin zo hi. Kumpigam luahna, Kumpi tokhom Leitung in a thuak ngei lamdangsak nate Hauhna, nopsak nate sang a thupipen in Na man zah ding kiseh zo lo hi. Hong kithat, suanglak […]\nA VANGLIAN KUMPI\nA vanglian Kumpi Kong it lam na thei hi Topa aw nang kong it zaw semsem nuam hi Ni dang hun te sang in Nang a ding nungta ning Hih kammal ka lungsung pan Hong phulkhia hi Nang ma tung kong ki-ap hi A vanglian Kumpi Lunggulh khat ken kanei Nang tawh ka omkhawm nuam […]\nA MIN IN LAMDANG HI\n( A min in lamdang hi )x2 Zeisu Topa. A vanglian Kumpipa, To khempeuhte Maangpa. A min in lamdang hi, Zeisu Topa. Kumpi Lianpa hi. Khang Suangpi Lian zong hi. Vanglianpen Pasian hi. A mai ah kun un, it unla bia un. A min in lamdang hi, Zeisu Topa.\nAW ALAMDANG ITNA LIAN\n1. Mimawh ka hih laitak in galte ka hih laitak in A sipha tawh kei hong lei-in hong dam sak Ka vangik teng hong zang Ka lungdamna hong ki dang Aw a lamdang itna lian kei sung ah CHO: Aw a lamdang itna lian Aw a lamdang itna lian Calvary pan hong luang Halleluijah! Praise […]\nA LAMDANG PASIAN\nA lamdang Pasian A lamdang Pasian A lamdang Pasian A lamdang Pasian Cho: Minthanna teng tawh na kilawm Pahtawina phatna teng Nang kong pia uh hi, A tawntung tawntungin Kote biakpiakna leh itna teng tawh na kilawm hi Na hihna teng lamdang ka sa. Na piansak nate hoih lua hi, Na khempeuh ah Na minthang […]\nA LAMDANG KHANLAWH NA\n1. (A lamdang khanlawh na)2 hong piang hen Cinami ten damna ngah ta hen A kihenmi ten suahtakna ngah ta hen Cho: (Vangletna leh gualzawhna Hauhna leh damna te Thongkiami te’n suahtakna ngah hen)3 2. (A lamdang ki-itna)3 hong piang hen Cinami ten damna ngah ta hen A kihenmi ten suahtakna ngah ta hen 3. […]\nLeivui Panin Nong Lamto\nA bei thei lo hehpihna leh Itna in kizom den a, Zing nisuak bangin thak zel a, Ni a suah pelmawh bangin. Itna kip leh hehpihna in Mihing tate tungah, Na bawl lamdang nate hangin Topa, Nang kong phat uh hi, Leivui panin nong lamto a, Ninphual panin nong domto hi Pahtawina leh minthanna tawh […]\nZOMI RADIO 2018\nZOMI KHAT NA HI STEPHEN VOCAL BAND\nCIAM PEEL LO ITNA LIAN PI & SUIH LUN\nZOMI MAH NGAI ZAW ING STEPHEN MANG\nHAN LUNG CIAM STEPHEN MANG\nZO LIA NU THEIN KHAI & TUA TUANG\nSINGDANG HIKEI DAVID ZAM BAWI & NIANG PI\nET SONG DANIEL ONESMALL\nTHE RETURN (KI LEH KIK NA) IZOMI\nMELHOIH NU MELHIOH SANG\nPAAL LAI NI EYEZOMI FT IZOMI


url: =(TEDIM CHIN) Paul in Ni khat peupeuh a Siangtho a tanpen bangmah phamawh lohi cih hong hilh hiam? Rom 14:5.\nPosted Sep 17, 2021 nen Kevin J. Mullins A chhungah Character of God\n"Mi pawlkhatte in ni khatpeuh adang sangin thupi zaw hi, ci-in ngaihsun uh a, pawlkhatte in ni khempeuh kibangkim hi, ci-in ngaihsun uh hi. Tua ahih manin a kuamah peuh in amau’ hoihsakna thu ciantakin thei ta uh hen." (Rom 14:5).\nRom 14:5 pen alunglut huai mahmah laisiangtho munkhat hi a mitam pitak te in Sabbath tanvai tawh kamkinial na in azat khat uh ahihi. Na pastor pa ahih keileh na laisiangtho sia pa adong hile cin, eite in Sabbath ni itan kul mah hiam cile cin, hih laisiangtho mun kawk in, Nikhat peuhpeuh a siangtho a tan pen phamawh lo hi, eite in i ut peuhpeuh ni siangtho sakthei, atuamdiak niomlo hi cih alah nading in hih laisiangtho mun hong man dinghi. Ahi zong in hih pen hilhzia (conclusion)lauhuai mahmah khat hi.\nKhat na ah Paul in hiteng ah Sabbath thu agen hilo hi. Ataktak in cileng Rom laisiangtho sung khempeuh ah Paul in adiak in Sabbath thu a genlo hi. A Laisiangtho kizawp (context) pih simgai hamtang in.\nAneu 1-4 ah Paul gen thute in "kamkinial na", 'akibanglo ngaihsutnate" leh "nek na tawhkisai thu hi". King James laisiangtho tawh kizui in hih aneu li sungteng ah "Ne" cih kammal 6vei zanghi. Tuateh aneu 6 pan alian (chapter) tawpdong ah "Ne"(eat) cih 8vei zang in, Ann cih (meat or food) 4vei zanghi. Paul i gen nop in hih teng ah "nekding" leh "nekloh" ding hicih ngaih sut na nanei hiam?\nHih Rom 14:5 a, Paul in Ni te acih pen An tan ni te agen ahihi.\nA.D Kumzalom khat huam sunga, Pharisees te leh biakna makai te' thu kham agikmahmah hakkol sung ah a awk lai tein kalkhat sungin bangni antang dingcih aki nial na uh ahihi. Pawl khat in Wednesday ni leh Friday ni ciin adang pawlkhat in Monday ni leh Thursday ni ciuh a, Pasian thukham sungah tuabang in antan niding ciangtan ni omkei ci in Paul in tua kinial na leh ngaih sut na tuamtuam te tawh khat le khat thu nakikhen na uh khawl un ci a agen pak na hi lel hi. Zesuh in atom tak in hihthu, antang mipa thu nagen hi. Luke 18:9-14.\n"Amaute hoih kisa mahmahin, midang khempeuh a simmawhbawl mite tungah Jesuh in zong thugentehna khat gen a, 10 “Thungen dingin biakinn-ah mi nih a pai uh hi. Khat pen Farisi mi hi a, a khat pen siahdongpa ahi.Farisi mipa dingin thu ngen a, ‘Pasian aw, kei pen midangte bangin a huaiham, a thuman lo, numei tungah a mawh mi ka hi kei hi; hua lai-a siahdongpa bang hi lo ka hih manin nangma tungah ka nuamna kong pulak hi. 12 Nipikal khatin ni nih sung an ka tang a, ka ngah khempeuh sung panin sawm-ah-khat nang tungah kong pia hi,’ a ci hi. Ahi zongin siahdongpa pen a gamla simah ding a, vantung lamah zong dak ngam loin a dip humin kuncip a, ‘Pasian aw, kei mimawh mi khial pa hong hehpih in,’ ci-in a ngen hi. 14 Ke’n kong cihin-ah, hih mipa pen Pasian tawh a kilemsa-in a inn-ah ciah a, a khat pa pen tua bangin ciah lo hi. Bang hang hiam cih leh a kiliansakte pen kiniamkhiatsuk ding a, a kiniamkhiatte pen a lianin kibawl ding hi,” a ci hi."Like 18:9-14.\nHih Rom 14:5 a kinial na pen Pasian ni siangtho khat peuh peuh agen nuam hi, Sabbath ni zong kihel hi cihpen aman lo hi pah hi. Hih hilh na manlo tawh, tuabang in Sabbath tawh kisai dotna a om ciang in Zesuh leh anung zui te in kalsim nisagih Sabbath ni Pasianbiak ni (Saturday ni ahi) pan Sunday ni tawh khel uh hi ciin gen in a mau te in a up theih nading un hanciam in gen uhhi. Amau te in Laisiangtho thak sunga nikhat ni a ki genna te man in nung zui te in tua nimasa ni a anasep nate uh tawh paulap na laisiangtho mun zang in tuabang in thu hilh uhhi.\nTuabang ngaihsut natawh, amau te in hih Rom 14:5 bangci khiat mawk ding uh hiam? Zesuh in Sabbath ni siangtho pen Sunday nitawh khek hetlo hi. Ahih hang Amah in minute khat sung akhek pak bang in ngaih sun pak leng. Zesuh in Nisiangtho ni akhel bang hi in, Sabbath pan Nimasa ni in akhel hi leh eite in bangni tang cih poina neimah lo ding ahi hiam? Zesuh in nisagih siangtho ni nimasa ni tawh a khel tak tak bang hileh, Sunday ni nituam vilvel ni, eite in tu in i tanding himawk lo ding hiam? Zesuh in akhel bang ahih leh, ni khat peuhpeuh siantho sak pen poi mahmah ding hi. Ahi zong in tua aki bang siate hilh na mah tawh kizui in hih Rom14:5 ah Paul in nikhat nipeuh peuh a siangtho a zat pen poi (matter) hetlo hi cihi. Zesuh in nituam vilvel khat a seh pen Paul in anial a hi hiam? Hih buai na tun na mu hiam?\nSunday ni Sabbath hi cih a um sia khat tawh khatvei kaki ho hi. Hih Rom 14:5 pen amah in zong mi atam zaw te khupna bang mah in amah in hong khup hi. Atak tak in hong bang ci gen lai hiam cih leh, Nisagih ni a siangtho a na tan nop leh, hoih hi, ahih hang in salsuah na hakkol nuai ah hong koih ken! hong cihi. Ahih hang tawmvei ngaih sun dih in. Ni khat peuh peuh tan napen poi lo ahih leh, banghang in nisagih ni tanna pen salsung ah mikhat peuh koih na hithei mawk ding hiam?\nAman in cileng poi acih uh in, Sabbath ni pen poi ci sese uhhi. Nisagih Sabbath ni pen salhih na hakkol hi vetlo hi. Bang hang in tawlngak ni pen sal hihna suak thei mawk ding ahi hiam?\nSabbath ni tan pen ding phamawh mahmah hi, tuani bek pen pasian in a na tuamseh hi in, tua a nisagih ni thupha na pia in "Ka Ni Siangtho Ni !" naci hi.\n"Tua ahih ciangin vantung, leitung, le a sunga omte khempeuh kiman khin hi. 2 Ni sagih ma-in Pasian in a nasepte zo khinta a, ama hihsa nasep khempeuh panin ni sagih ni-in a tawlnga hi. 3 Tua ahih ciangin Pasian in ni sagih ni thupha pia-in siangthosak hi. Bang hang hiam cih leh piansak nasepna ama nasep khempeuh panin tua ni-in Pasian a tawlnga hi." (Piancil 2:1-3)\n“Sabbath ni a siangtho-a zat ding phawk un. 9 Ni guk sung nomau’ na semin na nasep ding khempeuh uh na hih ding uh hi. 10 Ahi zongin a ni sagih ni pen Topa note’ Pasian’ Sabbath ni ahi hi. Tua ni-in note, na tapate, na tanute, na nasempate, na nasemnute, na ganhing uh ahi a, peemtate in ahi zongin na bangmah na sem kei ding uh hi. 11 Bang hang hiam cih leh a ni guk sung tengin Topa in van le lei, tuipi le tuate sunga om khempeuh bawl a, a ni sagih ni tawlnga hi. Tua ahih ciangin Topa in Sabbath ni thupha pia-in siangthosak hi." (Paikhiatna 20:-11)\n"Note in Sabbath siangtho sakin,\nkeima ni siangtho ni-in\nna nasepna panun khawlin\nSabbath ni pen deihhuai sa-in,\nTopa’ ni siangtho pen\npahtawihuai na cih uh a,\nnote in pahtawi-in\nnote’ deih bang zui loin,\nnote’ ut bang hi loin\nmotpau loin na om uhleh,\nkeimah biakna hangin\nlungdamna na ngah ding uh a,\npahtawina kong ngahsak ding hi.\nNa pu uh Jakob tungah ka piak leitang\nluahin nuam na sa ding uh hi.\nTopa ahi keimah in\nhih thu ka gen khin hi, a ci hi." Isaiah 58:13-14).\nZesuh in Saltan na hakkol in bang hiam cih pen kitel tak in na genhi. Tua in zuih ding a thukham behlap a tua te Pasian' thukham mun ah koih na hi (en in Matthew 11:28-30, 15:1-9, 23:1-39). John in Pasian' Thukham te pen vangikpi hilo hi ciin siangtak in gen hi (IJohn5:2-3, Thuhilhkikna 30:10-12, Paunak 29:18), banghang hiamcih leh Pasian' Thukham zui a lampai na in "suah takna" man taktak ahihi.\nAhih hangin, i phawkding in Rom 14 in Sabbath tan na ding thu tawh kisai na khat zong gen lo hi. Paul in hih teng ah agen na pen, antan nani te tawh kisai hi a, a utpeuh in hoih a sak pen ni in antang thei hi kuamah tua thuhang in thu khat leh khat na kikhen kei un a ci hi a, tua ahih man in hih in ngaih sutna buaina bek hilel hi.


url: =A tuamdang’ Pasian mizat Rev. Dr. Kam Khaw Thang, D.D :: ZOMI DAILY\nposted on 4 April 2017 at 7:13 am UTC+9:30 Lomkholna: Article, Khaibawi\nSiapa pen leitungbup biakna nasem Pasian mizatte lak-ah Pasian zatdan leh ama nisim nuntak zia a kipan, a kivui na mun nangawn tuamdang in tulai khangthak biakna nasemta dingin zong, a et-teh huai kasak pawlkhat amah pahtawina leh phawkna tawh tawm I gennuam hi.\n1. A neutung a kipan thuman pah citak pah in laisim zong hanciam in a nu le pa thuzong mang hi.\n2. Lai Siangtho Sang akah in a leitung laitan Tan 7 ciangbek hita leh Kawlgam ah Tan 10 zote bek a kipia B.Th boih pen asia te’n pilsalua uh ahih manun B.Th boih pia uh hi.\n3. A leitung lai Tan 7 bek hi-in Theology lam ah B.Th ciang bek hina pi’n Zomi sungah Tedim Lai Siangtho Translator pa suak hi. Tuhunteh Zomi sungah Lai Siangtho Version tuamtuam aki bawl hangin amah pen Tedim Lai Siangtho Translator masa pen ahih ban-ah nupi papi a tamzaw in Sia. Kam Khaw Thang Lai Siangtho tei mah simnuamsa ing ci ngutngut uh hi.\n4. Lai Siangtho Sang ah zong, Lecturer sem ngei in ZBC Labu or Tedim Labu bawl in Cope topate maban zomin mapang a, TBA ah zong GS sem ngei-in ZCLS ah zong kum sawtpi mah a mipihte hong khual na in laitei nasep hong sem a, tuni ciang, Zomi sungah Laitei nasep atam sempen pawl dingin ka lam-en hi. ZCLS hiciang atun nading in ama pangpi khat in ZCLS tawh kisai atel te’n genzel uha, biakna makai tampitak pukna numei le sum vai ah gen banna neilo hi.\n5. Tulai biakna makai mi pawlkhatte danin zinkhel themthum denke cih bangin omlo a, kum 50 valsung a tuna zin mah ah, a zinsim in tungden hi.\n6. ZBC pen CBC in amin akhek nuam I vengte lak-ah hangsan tak-in amau khua le tui mah ah dingin athu tawh limtak gen ngiatngiat ahih manin ama sepsung in ZBC ki phelkhaplo in min vai a zong, buaina aom nawnloh na dingin thu khensatpih zo hi.\n7. Mi pawlkhatte danin Pawlpi phuan kawikawi, Pawl tai kawikawi cih bangin omlo a, Zangkong atun aki pan a omna Pawlpi ah asih dongin citak tak-in om a, tua mun a kipan ahih theih bangin a mipihta dingin mapang den hi.\n8. Biakna sungah nasem nawnlo in tawlngakhin hita leh a mipihte hong khualna hong itna beituanlo in ahih theih bangbangin mapang in ZBC pan Zomi pawlkhat a taikhiat mawkteh TBA in Convention a ngahzawhna dingin mapangte lak-ah kihel in tuni ciang Chin State ah mun min, khuapi min tawh MBC nuai-ah Convention angah Tedim Baptist Convention bek om pan mawk hi. TBC tangthu kisut leh amah min kihello in vuicing theilo ding hi,\n9. Tulai biakna makai pawlkhatte danin beh lungsim, khua lungsim neilo in kuamah khentuam, paihtuam a neihloh ban-ah a hite hi, ci-in a hilote hilo mah ci-a, a nisim nuntakna lai tawh zong ani, a kha, a nai leh a minute nangawn tawh limtak ciapteh tinten den ahih lam, a behpa lah hi, a Siapa lah ahi, Revd. ST. Hau Go tawh a lai kikhak na uh kasim khakteh mi thupi, mi zahtakhuai ahih lam kaphawk semsem hi.\n10.Kansau khua mi te’n Pawlpi Meiset leina ding sum khakngei uha, a sum pen ama khutsung atun a sawtlo in Kawlgam bup ah sumsih tawh kituak kha dihdih ahih manin nong piaklaitak un ahing a, nong piak uh hi, ci-in hong lohkik kei in cita le-uh loh kik veve mawk a, Kansau khua mite’n a zahtakna uh, thupi a sakna uh akhan semsem ban-ah a nuntak zia lamdangsa in khangthak pawlkhatte kiangah Sia. Kam Khaw Thang cihtak dan ci-in genzel, hilhzel uh hi.\n11.Tulai mi pawlkhatte danin min tuamtuam leh namdangte min peuh deihgawh in zangh mawklo a, aki sapciangin zong, a nu le a pa te’n nek le dawn tawh limtak aphuah uh amin Kam Khaw Thang mah ci-in sapding, utzaw a, a zi le a tate zong, a mipi mah tawh sam ngiatngiat kici hi.\n12. Kawlgalkap te’n zawhthawh thu tawh Sangmang huang akek sawmlai tak un a pilna, a siamna bek hilo in atha le angal nangawn tawh ahih theihna bangbang in mapang ahih manin tuni ciang, Tedim khuapi a Sangmanghuang bitlai a, Zomi Christianta dingin ithuai diak, zahtak huaidiak hi. CMBC leh TBC te vaihawmna tawh Sangmanghuang sungah inn hoih mahmah lam-in avui uh pen thupi mahmah kasa a, Zomite Christiante tangthu ah hici banga aki vui a masa pen hiding a, Cope topa leh Zomi sunga Pasian mizat minthangte zong tua mun ah kivui kha hi leh Tedim khuapi bangzahta in a khangto zawlai tam cih ka lungsimah hong suakzel hi.\n13. Tuni ciang Zomi biakna nasemte lak-ah a nuntak saupen hiding in ka lamen a, a nasepna khempeuh ah Pasian zahtak in thuman, citak ahih manin Pasian in khansauna thupha zong, pia hiding in ka lamen hi.\n14. Halelui-ah leh Amen ci-in awngawnglo napi’n Pasian leh a mita dingin cihtak mahmah a, panmun le min le puam deihna tawh zawhthawh thu-in kuamah bawllo, ki khensaklo hi.\nZomi Christiante ading in lamhilh Aksipi kician mahmah khat ahih lam Lai Siangtho hongleh khiatna ( Bible translator) leh a biakna nasep nate khempeuh panin kimu thei a, amah banga,khangthak Zomi biakna nasem zong, Pasian mai leh mite mai-ah I omding, ama nuntakna in honglak gige ahih lam hong phawksak hi. Zomi biakna nasem leh Theology lam-ah pilna anei honkhat aom lam zong, hongtel man’ hong muman’ ahih manin hampha kasa a, alung zong nuamding in ka lamen hi. Hici bang ama nuntakna pawlkhat ka muh ciangin A TUAMDANG’ PASIAN MIZAT kacih ahi hi. Tuni Zogam leitangah aluang a kiphum ni ding hi-a, Zogam leitang leh a sung a omte hampha kasa hi.\nPrevious: Zu, Zu, Zu ~ T. Sawm Lian\nNext: Russia gamsung meileng khatah Bomb puakkham in mi 11 si, 45 liam ~ ZD


url: =Lai sim hahkat in napil dinghi ~ NK Nang :: ZOMI DAILY\nposted on 3 March 2020 at 9:34 pm Lomkholna: Article\nLai sim hahkatna pen lawhcinna bulpi ahihi. A thadah te leh mi thusimlo te in laisim peihlo uhhi. Sangkah lai sangnaupang te bek lai sim dingin ih ci zaw a, sangkah nawnlo te lai sim ding kisam zaw san in tam zaw lai hi.\n1) Laisim in! Na nuntakna kilamdang dinghi.\nLai Siangtho, thuthak tangkona(newspaper), magazine, a kipan online leh offline in lai sim ding tampi om a, lai na sim nopnak leh lai sim ding tam mahmah hi. Lai na sim na pan thu theihna na ngah ding a, tua in thu ngaihsutna thak hong guan in ih nuntakna kilamdang sak pah hi.\n2) Laisim in! Thutheihna leh pilna ahihi.\nNa theihnop thu te a omna lai zong inla sim in. Lai sungah mi hong hilh ngeiloh leh na zak ngeiloh, na theih ngeilo, na zaksa na telloh thu tampi om dinghi. Na lai sim te in thutheihna leh pilna hong pia dinghi.\n3) Laisim in!  Mikhialhna te leh hoihlohna te panin ki puahphatna kingah hi.\nMi khialna te leh mi hoihlohna te hangin a thuakna te uh na lai sim na pan na kipuahpha thei pah dinghi. Tamveipi tak na hoihlohna hangin na hun zat te lai na sim kipanin a hoih lam in hun na zang pah dinghi.\n4) Laisim in! Vei tampi nuntakna ahihi.\nLai na sim hangin na tuakkhak thu te en kik inla, mailam ah na nuntak pih thu te nakpi takin kisin in hanciam in hai nuntak, khelnuntak, uisan nuntak, guktak nuntak, mithat nuntak, migensiat nuntak, vankham zuak nuntak a kipan a sia a nuntakna te laih inla, a hoih in nungta in. Bangci nuntakna hiam cih lai na simna panun na kiphawk dinghi.\n5) Lai sim in! Hun manpha ahihi.\nTu lai in thu hoih, thucing, thupil a sau pian te kisim peih nawnlo in laibu hileh, phone hileh, computer hileh a tom thei thei, a khel tat thei thei, numei vai ta ta, guta vai, beh leh phung kilem loh vai leh misi vai teng ki en ziauziau hi. Thu hoihlo simna ding leh etna ding bek in hun zat pen pammaih lua hi. A hoih te, a laigil te etna leh ngaihna in zong nei ni. A sau te sim zo leng thu kicing zaw hi.\n6) Laisim in! Mi tawh kihona ah a kilawm kammal te na om dinghi.\nKamsiam leh kamkhum zaknop ih sak mahmah hangin tua bang kammal te a zang mi tam hetlo hihang. Kammal kilawm te tawh kamsiam dakdak khawng kizahpih in kamkha leh kammal zaknoploh te zattang zangin kizangin kingeina seh zaw lai hihang. Kammal kilawm te lai ah sim ding tampi om hi. (English book : How to Win Friends and Influence People by Dale Carnegie).\n7) Laisim in!\nLungsim hoih leh ngaihsutna hoih te in na lianpi sem thei hi cih laisimna pan kingah hi.\n8) Mipil te lai gelh te sim leng sinna kingah hi. (e.g. Think and Grow Rich by Napoleon Hill) Laisim in! Tulai tak a, na omna leh na dinmun pen nang ut/tel ahihi. \nMakai/sia khat na hih leh mipi hong tel/seh hi ding a, tua pen makai/sia na ut/tel hang ahihi. Sih leh sih hau nuam ing ci-in kumpi vankham zuakin thongkia le cin tua pen nang tel ahihi. Vantung gam maw, Hell gam maw na tun leh kuamah kingawh theilo dingin nangtel hi, hong ki ci dinghi. Na tel ahihlam kithei in. (e.g. The Strangest Secret by Earl Nightingale, Choose Yourself by James Altucher)\n9) Lai sim in!  Na ngah nailohpi(dream) ne kei in.\nMikhat in a mangin a gamla mahmah khatah suang manpha tampi mu hi. Tua pen a khanlawh teh a taktak in omlo hi. Tankhat(primary) sintak sa lo, tansawm(high school) zolo pi in PhD bek na ngah nuam hiam? Nasep lut nailo pi in khasum a kisang khol thei diam? Lai ih simloh man leh thu ih theihloh man in tu laitak a, ih omna leh ih nitha hawmthawh in sum neilo in anngawl liangin ki thadah suah thei hihang. Lungsim man lo leh ngaihsutna manlo te pan na lai sim in hong suakta sak dinghi.  (e,g. The Alchemist by Paulo Coelho)\n10) Lai sim in! Na ngetna kithusimlo, siamna lah nei lo takpi leh lawhcin nei thei mahmah lo te a dingin lungsim khauh, kuhkal na tawh na sem teitei in gualzawhna ngah ve ve hi, cih zong mi lawhcing te tangthu sim ding tampi om hi. (e.g. How to Fail at Almost Everything and Still Win Big by Scott Adams)\n11) Lai sim in! Na lungsim leh na cidamna kem(control) in. Cidamna ding thalakna(exercise) tuamtuam te leh lungsim hatna ding tawh kisai lai te zong sim in. (e.g. Gorilla Mindset by Mike Cernovich) Sum bei ding kita kei inla laibu, audio leh video te lei in. Sum bei lo in zong online  leh offline ah sim ding tampi om hi.\nLai sim hun sung pen hun man pha mahmah sung hipah hi. Na hun awng sung in cim liang kuai liang in om kei inla, ni khat in a tawm pen minute 30 sungbek sim lecin zong kum khat in nai 178 sung lai na sim dinghi. Lai simsim le cin na pil sem sem ding a, na pilna hangin nuam na sa ding hi (Paunak 2:10). NK Nang\nPrevious: Innkuan ading kua thupizaw ~ Lian Tuang\nNext: Coronavirus mimal muhdan ~ DK Khup


url: =THUMAANNA LE CIHTAKNA – Rev. Gin Sawm Thang – Zomi Agape Church Inc\nTHUMAANNA LE CIHTAKNA – Rev. Gin Sawm Thang\nZomi Agape Church Inc > Zomi Agape Church Blog > Agape Digest > AD04 > THUMAANNA LE CIHTAKNA – Rev. Gin Sawm Thang\nMarch 14, 2022 by Super Admin AD04, Agape Digest, Hanthawnna\nThumanna le cihtakna khahsuah ngei kei inla, na ngawngah tuate okin, na lungtang tungah gelh in. 4Tua hileh, Pasian’ mai le mite’ mai-ah maipha ngahin na maa vang ding hi.\nPaunak LST pen vial 10 val tham kasim a, ahi zongin tutung kasim ciang a lian 8 ( Ch.8) ka tun ciang, Zeisu amah le amah hong kipulakna kammal a thakin ka mu hi. V.22 pan simsuk le hang, Piangsak masa pen a hihna, bawlmasak pen a hihna, a suak masa pen Pa Pasian in a bawl masak pen, a piansak masa pen lak ah Zeisu in kei amasa pen ka hihi cih hong kipulak hi. Hih kammal kasim khak ciangin Ch 3 na sungah Thumanna le Cihtakna khuahsuah ngeikei in cih pen Zeisu kamsung pan a pusuak kammal ( aw ) khat bangin ka sungah zakna khat ka nei hi. Hi thu pen naupangte thu hilhna dingin kiza den a, ahi zongin nupi, papite nuntakpih ding na hi zaw hi. Ahang in USA a naupangte Thuman in Citak mahmah uh hi. A beisa kum 2 lai khawngin ka tapa kum 3 khawng a phakciangin nipi sumpi dingin $ 1 ka piak pen hun tawlkhat hong pai ciang, $ 5 ka piak leh deih lo hi. Ama ngaihsutna ah 1 cih pen (1st, a hat pen, a pil pen) cih danin na tuat a hih manin Pasian a dingin a hoih pen a pil pen a khatna a pia nuam na hi hi. Sumpi $ 5 ta khiat ding khensatna ka neih uh ciang a thu-in genpih kul phot hi. USA ah THUMANNA leh CIHTAKNA pen NU leh PAte a dingin kisam mahmah cih a thakin ka phawk a, tuni-in tua thu mah gen dingin kong sawm hi.\nLST I et ciangin Thumanna leh Cihtakna a omlohna munah kisiatna, supna, haksatna om hi, cih kimu hi.\nEden huanah Pasian thupiak tungah thumaan lohna le cihtak lohman in mawhna hong piang a, Pasian gal kisuak a, na khempeuh kicingna mun EDEN huan pan hawlkhiatna hong om hi.\nCain in Biakpiakna cihtakna tawh hong sep loh ciangin Pasian a ma tungah heh hi.\nEygpt pan kum 20 tungsiah mimal teng 6 sungah Thumanna leh Cihtakna hong omloh manin Canaan gamah teng 6 lakpan mi 2 bek tung uhhi.\nJericho khua simna pan Akhan Thumaanloh manin a mah le a innkuan in sihlawh uh hi.\nAnanias leh Sapfira-te nupa A thumaan loh manun a nupa un sihlawh uh hi.\nKua Tungah Thuman le Citak ding\nPASIAN TUNGAH THUMANIN CITAK IN\nThu Hilhkikna. 5:7-9\n7“‘Keimah longal pasian dang na nei kei ding uh hi.\n8“‘A kiseek milim hitaleh, tunga vantung hitaleh, nuai-a leitung hitaleh, leinuai-a om tui sung hitaleh ah a om na khat peuhpeuh a sun khat peuhpeuh note a dingin na bawl kei ding uh hi. 9Amaute’ mai-ah kun loin, amau’ na na sem kei ding uh hi; bang hang hiam cih leh keimah Topa note’ Pasian, a aam Pasian ka hi a, kei hong mudahte’ tungah a pate’ mawhna a tate’ tungah khang thum khang lina dongin thuk-in,.\nPasian pen a aam Pasian hi, a mah pen ikisap pen, ilunggulh pen ahi ding a ut Pasian hi. Biakinn pai ding sangin na dang, thu dang thupi na masak zawk leh, Pasian nasep ding sangin thudang sep ding thupi a, na ngaihsutzawk leh, tua na thupisak nate nang adingin na pasian hi. Amai ah nakun loh hangin Vangliat Pasian sang thupi sazaw, kin ngaihsut zaw na hihmanin tuate pen nang a dingin na pasian ahi hi. Pasian in Isreal mite a thuman ding uh le a cihtak dinguh deihlua a himanin, hi ci bangin na vai khak hi. Thu Hilhkikna, 6:7-9; 7Na tate uh tungah limtakin na hilh ding uh a, na innsung uhah na tut uh ciang, lampi-ah na pai uh ciang, na lup ciang uh le na thawh ciangun tua thute na gengen ding uh hi. 8Na khut tung uhah lim dingin tuate na hen ding uh a, na mitte uh kikalah tuate pen talsuante bang hi ding hi. 9Na inn kongkhak khuam tung uh le na kongpi uh tungah tuate na gelh ding uh hi.\nNu le Pate khatvei hong zawn kik ing. Topa tungah Thuman tawh citak kik ni. Zogam kenkawm pan hong paikhiatpih a, Leitungah a min thang penpen gam USA gam hong puak Topa khut ahi hi. Pilna tawh a tungte I hi kei hi. Sum le pai tampi neih man a tungte I hi kei hi. Topa hang bekbek ahi hi. Tua a hihmanin Pasian sangin a bawlsa nate a lianzaw a thupi zawin koihkha kei ni. Pasian le ama gam, a deihna zong masa in Pasian tungah thumanna le cihtakna tawh nungta ni. Biakinn ah na pumpi pai napi, na lungsim biakinn sungah om lo thei hi. Na pumpi pai napi, 1/10 in hong zui lo thei hi. I buppi in Pasian tungah Thumanna le Cihtakna tawh zuan kik ni.\nI Pasian pen a aam Pasian hi.\nNA KI-AP NA PAWLPI TUNGAH THUMANIN CITAK IN\n22Pasian in Khrih’ khenuai-ah na khempeuh koih a, thu khempeuhah pawlpi’ lutang dingin Khrih a bawl hi.  23Tua pawlpi pen Khrih’ pumpi hi a, tua pawlpi a dingin amahmah kipia-in, mun khempeuha om pawlpite, thu khempeuhah a cingtaaksak hi.\nLST in Pawlpi pen “Khrih Pumpi” hi, na ci hi. A zungpi taktak ngaihsun kei leng, kipawlna khat danin kituat khamaithei ding hi. A zungpi I ngaihsut ciangin Zeisu pumpi a na hihi. Zeisu pumpi ( pawlpi) bang hang nuak thei ding, banghang don lo-in om thei ding, Zeisu aw ke’n hong it ing, ci napi a pumpi pawlpi na it kei leh, Zeisu it a hi thei diam? Mi khat I it le a pumpi zong a ki-it a hi. Amin bek it cih hi lo a, a pumpi bup zong a ki-it ahi hi. Tua ahih manin Pawlpi tungah thuman inla citak ding hihang. Khrish Zeisu pumpi puah khawm ni. Zun khawm ni. Cidam sak ni. Khangto sak ni. Tua hi leh, I Topa lungdam mahmah ding hi.\nZeisu pumpi pawlpi gensia kha ke’n.\nZeisu pumpi pawlpi ko khake’n.\nZeisu pumpi pawlpi nuak khake’n.\nZeisu pumpi pawlpi simmawh khake’n, zahpih khake’n.\nA zenzenin nasep dan, kimakaih dan LST tawh a kituah kei leh, gen inla thunget sak in. A kikhel kei leh, tua pawlpi pan kihemkhia in. Zeisu thusangin thu dang a kitamgen zawkna pawlpi, LST tawh ki makaih lohna pawlpi ahi leh, tua pawlpi belh huai lo hi.\nNA ZI TUNGAH, NA PASAL TUNGAH THUMANIN CITAK IN\nUS gamsungah nupa kikhenna a tamzaw pen nupa thumanna omlo, cihtakna omloh man ahi hi. Nupa a nasem ciah, utna tengah bang kawikawi, ut teng sem, ut bang gamta, tua khit teh inn zuan. Tua bang hong om ciangin innkuan sung, nupa kal buaina hong piangin tate lam gei tung a, ganhing bangin mihing khat that ngam lel, cihte hong piang ahi hi. Agape pawlpi sungah om, thu um nu le pate aw, nupa kal ah thumanin citak ni. Ei nupa hangin I tenna gam, I tenna khuapi buaisak kei ni.\n4Zi in ama pumpi a ut bangin zangthei nawn loin a pasal’ zat ding hi a, tua mah bangin a pasal in zong ama pumpi a ut bangin zangthei nawn loin a zi’ zat ding ahi hi.\nNupi te’n na ngai un,\nPasalte omlohna munah pasal dangte kamsiam duaiduai selo ding\nMidang khawng vamit hekhek se lo ding\nPasalte omlohna munah pasal dangte va hoho se lo ding\nPaina ding na neih leh, na pasal kiangah gen ding, hong phal leh pai ding\nNa genna mun mah ah pai pah ding. Genna a tuam, paina a tuam, cih bang hilo ding\nNa pasal theihlohin na simsep lo ding, thu simtham lo ding\nPasal te’n na ngai un.\nZite omlohna munah numei dangte va neh thupthup se lo ding\nNumei dang khawng ngekbawl duaiduai selo ding. Na ngek bawldingin na zi bek a hihi.\nNa zi thu kuppih ding, thu dong ding, na gelnate na zi tung gen zel ding\nNang ut thu bek, nang thu bek zang lo ding\nPaina ding na neih leh, na zi tung gen ding, bang vai, bang thu\nNupa kal thumanna leh cihtakna hong om ciangin a cidam innkuan, a nuamsa innkuan hong suak ding a, tua mun pan a piang tate in thupha sangin gualzo ding uh hi.\nNASEPPIHTE TUNGAH THUMANIN CITAK IN\nUSA ah mi’ khut nuai ah khantawn nasem dingte I hih kei hi. Zogamah I omlai-in ei logamte mah I kho a, I sepdingdan ei mah in I gel hi. USA ah zong ei leitang tungah, ei lo gam tungah, eima company sungah thuvai hawm ding, a sem dingin Topa in hong deih hi. Tua bang a pian’theihna dingin mi (lawmta) 4 le 5 bang kipawlin nasem khawm ding hi hang, Building lian pipi lamin tuate mi sapsak ding, Gas station khawng kipan ding hihang. Khat kia bel din’zawh nang haksa ding a, kipawlin sem khawmg leng, piang thei lua ding hi. Company, Building lian pipi, Gas station-te I neih zawhna dingin Thumanna leh Cihtakna tawh sepkhop ding ahi hi. Tua ahi manin na partner tungah citakin, thuman in.\nJoseph in galkap mangpa inn sungah simtat lo hi, thuman in citak hi, mawhna taisan hi.\nModekai in a kumpi pa tungah ( partner) tungah thuman in citak a, a hun ciangin a lian penpen kumpipa’ pahtawina ngah hi.\nThumanna leh Cihtakna in,\nPasian mai le mite maiah MAIPHA hong ngahsak hi.\nMAA VAN’NA hong ngahsak hi.\nDAUPAINA hong ngahsak hi.\nPasian in nasuan le khak tul tampite tungah ITNA KIP hong lak ding hi\nThuman in sihna dingpan hong hu ding hi ( Pau.11:4)\nThumanna in a nuamzaw nuntakna hong ngahsak ding hi. (Pau11:5)\nThumanna in gimna tuamtuam tawh hong kipelhsak ding hi ( Pau.11:6)\nThuman mite omna khuapi, pawlpi lian semsem ding hi (Pau.11:11)\n(January 6, 2022 ni ZAC Bowling Green, KY ah hunpi sermon a kila kik hi.)\nAD04, Hanthawnna, Rev. Gin Sawm Thang


url: =USA, Florida pan Sia Pau Khen Mung (Leilum, Manlun beh) in hongnusia :: ZOMI DAILY\nposted on 20 July 2020 at 6:50 pm Lomkholna: Dahpihna, News, ZIUSA, Zomi\nMangpha Rev.Dr.Pau Khen Mung (Kum 54) Manlun Beh – Tedim Leilum a akhang khia USA gam Jacksonville,FL aa ateeng Sia Pau Khen Mung in July 15,2020 in lungtang natna tawh hongnusia chih thu izaakmanin ZIUSA kipawlna mintawh dahpihna i pulak hi.\nSia Mung pen (ZBCJ) pawlpi kem sia zong ahihi, Sia Mung Pen Zomi khat ahihmanin dahpihna lainatpihna lahna in ZIUSA kipawlna in paakkual $150 man khat tawh mangpha khakna kinei ding hi.\nSia Mung Luanghawm tawh anunungpen hunzatkhop ding hong tung ding Tuesday July 21,2020, 1:00pm in funeral Home & Cemetery 4300 Beach Blvd, Jacksonville FL,32207 ah (ZBCJ) Pawlpi makaihna hunbawlna neih khit ciang in Pastor Zo Bawi in leisung ah tuhna nei ding hi.\nSia Mung hong nusiatna hang in tanau meltheih khuapih tuipih beh leh phung akuama khempeuh hehnemsiampa Kha Siangtho in alamdangin hong hehnem ciatta hen Dahpihna Lianpitawh, Mun Mang (Genvai tanupi – Zomi Innkuan USA, Inc.)\nPrevious: Martyrs: Ei te’ aa ding-in, kua si-ngam hiam?\nNext: ZCD te buai mahmahding Candidates ding a ut tamlua


url: =Taiwan gamsung huihpi guahpi in nawk ahih manin mi 4 sikhin ~ ZD :: ZOMI DAILY\nposted on 28 September 2016 at 10:23 am UTC+9:30 Lomkholna: News, Sawltak, Taiwan, World\nTaiwan gamsung ah Typhoon Megi akici huihpi in nawkgawp ahih manin zanni Tuesday (27 September) ni in mi 4 sikhin cih CNA News pan kiza hi. Asi tuazah banah aliamzong mi 100 valbang phakhin a, huihpi leh guahpi kithuah ahih manin singkung te pukgawp in Electric meikhau tezong kitatgawp hi.\nHih Typhoon Megi pen Hualien City ah huaisia phadiak a, hihtungtawn in cimawh dongtuak mi Million 2 bang atawmpen phatheiding ci’n thunei te’n genkhia uhhi.\nTaiwan Central ahzong huihpi guahpi nasia mahmah a, huihpi pen akhauhna 185 Kilometer per Hour tawh nasiatak in nawksiagawp hi.\nAsi te lakah kum 40 aphakhin khatpa pen huihkhauhlua ahih manin mawtaw Accident cihi. Adang kum 65 aphakhin khatpa pen atungpan vankiasuk khatin denglup hi. Adang kum 17 aphakhat pen tuitung tawh gunkuang tawh apailaitak, huihpi in mutkha ahih manin, tuikia in si hi. Adang kum 48 aphakhat lueleu pen inntungkhuh apuah laitak huih in mutkhia ahih manin kiasuk in si hi.\nNational Fire Agency te genna ah Central Taiwan Highway tungah huihpi hangin Tourist Bus khat kibung a, mi 167 liam cihi. Tua aliamlak ah Japanese Tourist mi 7 kihel cihzong kiza hi.\nCentral Emergency Operation Centre te genna ah mi 11,000 te aomna panin ki hemkhiasak a, mi 3000 val tulaitak in bekbuk Shelters te ah kikem ci uhhi. Khuasung mite omna inn Million nihval in Electric Power sia ahih manin, mei ngahlo uhhi. Tuaban ah inn 35,000 ah tui sia ahih manin, hamsatna tuak uh cih kiza hi. ZD Sawltak #zomidaily\nPrevious: Pasian hileng… Zogam Dream ~ Pau Khat Suan\nNext: Zomi omna peuhah ZYA omding ~ Rev. Thang Van Lian


url: =2015 High School Sangman te pahtawi na ki Pia – FGA Tulsa\nAdmin / May 24, 2015 / FGA File\nTukum 2015 Laisin kum ah Tulsa khuapi sung sang tuamtuam pan in,Topa’n Zomi te zong Mangvom Mangkang te tawh kikim in gualzawh na ongngahsak zel ahih manin Topa tungah lungdamna i kohi.Adiakdiak in tukum Jenks Public High School panin Zomi sungpan mi 39 bangin sang ongzo thei uhhi.Tua sungpan in Full Gospel Assembly Tulsa pawlpi sungpan in anuai ateng in zong gualzawhna ong ngahthei uh ahih manin i angtanpihhi.\n1.Lia.Niang Sian Muang\nMay 24,2015 Tuni Ong ki khawm thei teng\n2.Lia.Cing Kho Mang (Distinguished Gradute)\n3.Tg.Pau Sian Tung\n4.Tg.Thang Sawm Lian\n5.Lia. Man Khawm Za Cing\n6.Tg.Pau Sian Lian\n7.Lia.Ngin Dot Cing\n8.Tg.Zam Sian Sang\n9.Tg.Cin Suan Mang\n10.Tg.Hang Za Nang Kim (Union High School)\nTuni sangman te pawlpi in lungdampihna,pahtawi na kipia in,sangman te nu leh pate in zong Topa tungah lungdamkohna in pawlpi mi ong kikhawm khempeuh moh leh niangtui lim mahmah tawh ongvak uh ahih manin gilvah in ki lungdam thei mahmahhi.\nHihsang mansanggam te sungpan in adiakdiak in, angtan huaimahmah khat ahi,Tg.Cin Suan Mang@ Mango(Pa Tual-Heilei)tapa pen USA Galkap lutding ahih manin USA Galkap sungah ZomiGalkap khat akibehlap suak a,angtang in i lungdampih pha diak hi.Tua lo dang teng zong College TTC,TCC,ORU leh OU ah maban zom ding uh ahih manin,Topa’n atup a ngimna uh ommah bang in,onggualzawh pih henla,gualtungtuang in,a om uhteh gamleh minam ading in mapang kik tek dingin thupha ongpiak sakta hen.\nအထံေတာ္ပါး Vol-9 →\n16 hours ago613 0


url: =Kibuai lunglung ~ Lian Tuang :: ZOMI DAILY\nposted on 7 October 2017 at 11:29 pm Lomkholna: Liantuang, News, Zomi\nSeptember kha bei kuanin nasepvai khat tawh Yangon ka zin suk pak hi. Khualzinvai lawmte gelna omsa bangin Hotel khat ah ka tung hi. Khual ka zinzel hangin Yangon khuapi sung ka tel zo mahmah kei hi.\nHotel le mandat\nVanlengtual pan Hotel paina pen lawmte tawh ka hih manin amau nung zui lel in bangmah buaina om lo hi. Ka Hotel mai lian ah kawl biaknapawi khat om in mandat lian mahmah khat zong kilam hi. Ka lungsim sungah Hotel le mandat a kimaingat hi ci in ka ciamteh hi.\nAzingciang nitaklam meeting man ciangin khua sungah ka naute kiang ka giak phei hi. Khuasung tello kahih manin ka pai nading address le ka Hotel address te hoih tak ciamteh in ka lotngah zezen hi. Ka naute kiang pan zingsang meeting lap in Hotel ah Taxi sap in ka zing ciah leuleu hi.\nTaxi hawlpa in ka Hotel omna mun tel lianlo hi. Ahih hangin a Mun le lampite kagen ciangin ong sang thei in a sap ka hi hi. Nai lang khit khawng ciangin Hotel mai a lampi tung ka tungta uh hi. Nai mahmah ta ahihlam theitei ka hih manin lampi gei kawl biaknapawi mandat ka zong kawmkawm pah hi. Ahi zongin mandat dan ding ong om thei mahmah lo hi.\nMinute 15 bang khit ciangin Taxi hawlpa kiangah kilehkik ni Hotel khengkhin limlim hang, hi tantan hi kei ci in tua lampi mah tawnin ka kileh leuleu uh hi. Ka kileh lam mah in zong kawl biaknapawi mandat mah ka zongzong hi. Tua bangin paipai in Bagaya lampi ka tung leuleu uh hi.\nKhengkhin leuleu hang ei kileh ni ka ci leuleu hi. Amah zong lungduai bilbel in nui himhiam sa in ong kilehpih leuleu hi. Tua kawm mah in mandat ka zong kawmkawm leuleu hi. Mandat le Hotel a kimaingat in ka ciapteh ahi hi.\nTu a na taktak bel khahsuah nawn buanglo e, ci kawm in hoih takin mandat ka zongzong kawmkawm hi. Ahih hangin ka mu zo mahmah tuan kei hi. Tua ciang mawtaw khawlsak in ka lawmte Phone tawh hopih in I Hotel koi lian ah om hiam cih ka dong pha kik san hi.\nKa lawmpa ong genna ah “ Paisuk taklam, paitoh veilam ah kumpi zatopi khat om in tua gal hi pah hi” ong ci hi. Ka khuadak leh ka khawlna uh pen tua zatopi mai tektek na hi citciat hi. Tua pan ka gal et kawikawi leh a pam mahmah ah ka Hotel na om leltak hi. Kei le kei ka maizum suak in ka thangpai mahmah hi. Hotel mai ah mandat na om nawnlo hi. Pawi manta ahih manin a kiphel khin na hi hi.\nKei le kei\nA kikhelthei nate le a muanhuailo thute siksan lenkip in thu khentat kha ka hih manin hih bangin a zingbuai ka hi leltak ve maw ci in kei le kei ka kiphawk hi.\nTua mah bangin gam le minam vai, innkuansung le mimal vai, biakna le upna, kipawlna le vai tuamtuamte ah zong I siksan le I dinpihthute a muanhuai le thumanthutak ahih ding thupi mahmah ding hi. Tua hi keileh a kullopi in a kibuai lunglung thei ding na hi mawk hi cih ka phawk kha hi. Lian Tuang\nPrevious: Atapa sang kahnuamlo ahih manin sikkhau tawh Gas bungtung ah kalhcip in sibupsak\nNext: Lamka Crusade lawhcing takin kizo ta ~ Sia Do Khup